ΕΚΘΕΣΗ ΤΗΣ ΕΠΙΤΡΟΠΗΣ - Προστασία των οικονομικών συμφερόντων των Κοινοτήτων και καταπολέμηση της απάτης - Ετήσια έκθεση για το 2001

ΠΕΡΙΕΧΟΜΕΝΑ

ΠΕΡΙΕΧΟΜΕΝΑ

Περίληψη

ΤΙΤΛΟΣ 1 - ΟΙ ΔΡΑΣΤΗΡΙΟΤΗΤΕΣ ΤΗΣ ΚΟΙΝΟΤΗΤΑΣ ΓΙΑ ΤΗΝ ΠΡΟΣΤΑΣΙΑ ΤΩΝ ΟΙΚΟΝΟΜΙΚΩΝ ΣΥΜΦΕΡΟΝΤΩΝ ΤΩΝ ΚΟΙΝΟΤΗΤΩΝ ΚΑΙ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

1. ΟΙ ΜΕΙΖΟΝΕΣ ΕΞΕΛΙΞΕΙΣ ΤΗΣ ΚΟΙΝΟΤΙΚΗΣ ΠΟΛΙΤΙΚΗΣ ΤΟ 2001

2. ΠΑΡΑΔΕΙΓΜΑΤΑ ΣΥΝΕΡΓΑΣΙΑΣ ΚΑΙ ΕΣΩΤΕΡΙΚΩΝ ΚΑΙ ΕΞΩΤΕΡΙΚΩΝ ΕΤΑΙΡΙΚΩΝ ΣΧΕΣΕΩΝ ΜΕ ΤΙΣ ΕΘΝΙΚΕΣ ΑΡΧΕΣ

2.1. Εξαγωγή ζάχαρης προς τις ΥΧΕ και επανεισαγωγή ζάχαρης και μειγμάτων ζάχαρης προς την Ευρωπαϊκή Κοινότητα

2.2. Καταχρήσεις των καθεστώτος ποσοστώσεων γάλακτος

2.3. Έρευνα για πλαστογραφία, χρήση πλαστού και απάτη που βαρύνει ομάδα ΜΚΟ (μη κυβερνητικές οργανώσεις)

2.4 Η προηγούμενη πείρα στις υποψήφιες χώρες : Πολωνία

3. ΠΑΡΑΚΟΛΟΥΘΗΣΗ ΤΟΥ ΠΡΟΓΡΑΜΜΑΤΟΣ ΔΡΑΣΗΣ 2001-2003

ΤΙΤΛΟΣ II: ΜΕΤΡΑ ΤΩΝ ΚΡΑΤΩΝ ΜΕΛΩΝ ΓΙΑ ΤΗΝ ΕΦΑΡΜΟΓΗ ΤΟΥ ΑΡΘΡΟΥ 280 ΤΗΣ ΣΥΝΥΗΚΗΣ ΕΚ

4. Κείμενα που συμβάλλουν στην εφαρμογή του άρθρου 280 της συνθήκης ΕΚ - Οι βασικές νομοθετικές εξελίξεις

4.1. Ίδιοι πόροι: βασικές νομοθετικές εξελίξεις

4.2. Γεωργικές δαπάνες: βασικές νομοθετικές εξελίξεις

4.3. Διαρθρωτικές δράσεις: βασικές νομοθετικές εξελίξεις

5. Συμπληρωματικά κείμενα σχετικά με την προστασία των κοινοτικών οικονομικών συμφερόντων

5.1. Ποια είναι η κατάσταση όσον αφορά την επικύρωση από τα κράτη μέλη της Σύμβασης της 26ης Ιουλίου 1995 σχετικά με την προστασία των κοινοτικών οικονομικών συμφερόντων και των πρωτοκόλλων της;

5.2. Έχει λάβει το κράτος μέλος, ενδεχομένως, μέτρα για την ενσωμάτωση της Σύμβασης και των πρωτοκόλλων της; (Αυτό αφορά τα μέτρα που ελήφθησαν μετά την έκδοση της ετήσιας έκθεσης 2000 τον Μάϊο του 2001)

6. Συντονισμός των υπηρεσιών που είναι υπεύθυνες για την προστασία των οικονομικών συμφερόντων στο εσωτερικό κάθε κράτους μέλους

6.1. Ίδιοι πόροι: μηχανισμοί συντονισμού και συνεργασίας, ενδεχόμενα εμπόδια στο νομοθετικό ή κανονιστικό επίπεδο

6.2. Γεωργικές δαπάνες: μηχανισμοί συντονισμού και συνεργασίας, ενδεχόμενα εμπόδια στο νομοθετικό ή κανονιστικό επίπεδο

6.3. Διαρθρωτικές δράσεις: μηχανισμοί συντονισμού και συνεργασίας, ενδεχόμενα εμπόδια στο νομοθετικό ή κανονιστικό επίπεδο

7. Παρατηρήσεις για τη λειτουργία της συνεργασίας ανάμεσα στις αρμόδιες αρχές των κρατών μελών (άρθρο 280, παράγραφος 3 της συνθήκης ΕΚ)

8. Είσπραξη απαιτήσεων

8.1. Νομοθετικοί μηχανισμοί και διοικητικές διατάξεις για την κοινοποίηση από τις δικαστικές αρχές προς τη δημόσια διοίκηση του αποτελέσματος των ποινικών διαδικασιών για τους σκοπούς της είσπραξης απαιτήσεων

8.2. Μέτρα για τη βελτίωση της είσπραξης των εσόδων και των αχρεωστήτως καταβληθέντων ποσών - σχέσεις ανάμεσα στις υπηρεσίες ελέγχου και έρευνας και στις αρμόδιες για την είσπραξη οφειλών υπηρεσίες

8.3. Καθημερινή σύνδεση ανάμεσα στις υπηρεσίες ελέγχου και τις υπηρεσίες είσπραξης

Τίτλος ΙΙΙ : ΣΤΑΤΙΣΤΙΚΑ ΣΤΟΙΧΕΙΑ ΚΑΙ ΑΝΑΛΥΣΕΙΣ

ΕΙΣΑΓΩΓΗ

9. Η ΚΑΤΑΣΤΑΣΗ ΤΟ 2001

9.1 Παραδοσιακοί Ίδιοι Πόροι

9.2 Γεωργικές δαπάνες (ΕΓΤΠΕ - Τμήμα Εγγυήσεων)

9.3 Ο τομέας των διαρθρωτικών μέτρων

9.4 Περιπτώσεις που ερευνώνται από την OLAF

10. ΕΙΔΙΚΗ ΑΝΑΛΥΣΗ

10.1 Παραδοσιακοί ίδιοι πόροι

10.2 Γεωργικές δαπάνες (ΕΓΤΠΕ- Τμήμα εγγυήσεων)

10.3 Διαρθρωτικά μέτρα

11. ΔΗΜΟΣΙΟΝΟΜΙΚΗ ΠΑΡΑΚΟΛΟΥΘΗΣΗ

11.1 Παραδοσιακοί ίδιοι πόροι

11.2 ΕΓΤΠΕ- Τμήμα Εγγυήσεων : δαπάνες

11.3 Διαρθωτικά ταμεία

11.4 Άμεσες δαπάνες (συμπεριλαμβανομένης της εξωτερικής βοήθειας)

ΕΚΘΕΣΗ ΤΗΣ ΕΠΙΤΡΟΠΗΣ

Προστασία των οικονομικών συμφερόντων των Κοινοτήτων και καταπολέμηση της απάτης - Ετήσια έκθεση για το 2001

Περίληψη

Η Επιτροπή παρουσιάζει με το παρόν έγγραφο την τρίτη ετήσια έκθεσή της για την προστασία των οικονομικών συμφερόντων και την καταπολέμηση της απάτης, σύμφωνα με το άρθρο 280, παράγραφος 5 της συνθήκης ΕΚ. Προκειμένου να συνεκτιμηθεί η επιμερισμένη ευθύνη μεταξύ κρατών μελών και Κοινότητας, η έκθεση παρουσιάζει διαδοχικά :

- τον απολογισμό της νομοθετικής και κανονιστικής δραστηριότητας της Κοινότητας για το 2001, που συνοδεύεται από παραδείγματα της συνεργασίας με τα κράτη μέλη, τις υποψήφιες προς προσχώρηση χώρες και τις τρίτες χώρες (Τίτλος I).

- παρουσίαση των μέτρων που ελήφθησαν από τα κράτη μέλη κατ' εφαρμογή του άρθρου 280 της συνθήκης ΕΚ, ιδίως από την νομοθετική άποψη και την άποψη της οργάνωσης των υπηρεσιών ελέγχου (Τίτλος II).

- στατιστικό απολογισμό των αποτελεσμάτων της δράσης για την προστασία των οικονομικών συμφερόντων και την καταπολέμηση της απάτης που διεξήχθη το 2001 από τα κράτη μέλη και τις υπηρεσίες της Επιτροπής (Τίτλος III).

Ο σκοπός του εγγράφου αυτού έγκειται στην παρουσίαση της συνδυασμένης δράσης όλων των παραγόντων της προστασίας των οικονομικών συμφερόντων της Κοινότητας και στην υλοποίηση των στόχων σφαιρικής και επιμερισμένης ευθύνης μεταξύ των κρατών μελών και της Κοινότητας. Στο πλαίσιο αυτό, η έκθεση λαμβάνει υπόψη της τις δράσεις που έχουν αναληφθεί από το σύνολο των εθνικών αρχών και των υπηρεσιών της Επιτροπής, τόσο όσον αφορά την πρόληψη όσο και την καταπολέμηση του οικονομικού και δημοσιονομικού εγκλήματος που μπορεί να βλάψει τα συμφέροντα της Κοινότητας. Ακολουθεί τη διευρυμένη προσέγγιση του προγράμματος δράσης [1], υπό την έννοια ότι δεν περιορίζεται αυστηρά στις δράσεις που βασίζονται στο άρθρο 280 της Συνθήκης.

[1] Ανακοίνωση της Επιτροπής - Προστασία των οικονομικών συμφερόντων των Ευρωπαϊκών Κοινοτήτων - Καταπολέμηση της απάτης : πρόγραμμα δράσης για την περίοδο 2001-2003 (COM(2001) 254 τελικό.

Η έκθεση ανταποκρίνεται τελικά στο αίτημα μόνιμης και διαφανούς πολιτικής αξιολόγησης των κοινοτικών πολιτικών το οποίο υποστηρίζει η Επιτροπή, καθώς και το Ευρωπαϊκό Κοινοβούλιο και το Συμβούλιο [2]. Επιπλέον, η Επιτροπή μεριμνά ώστε να συνεδριάζουν τακτικά τόσο οι αντιπρόσωποι των εθνικών διοικητικών υπηρεσιών όσο και οι δικές της υπηρεσίες προκειμένου να συνεχιστεί η βελτίωση της εν λόγω αξιολόγησης της προστασίας των οικονομικών συμφερόντων [3].

[2] Συμπεράσματα του Συμβουλίου ECOFIN της 7ης Μαΐου 2002, σημείο 12 και Ψήφισμα του Ευρωπαϊκού Κοινοβουλίου για την ετήσια έκθεση για το 2000, παράγραφος 2.

[3] Κατά τη διάρκεια του 2001, η συμβουλευτική επιτροπή συντονισμού για την καταπολέμηση της απάτης συνεδρίασε τρεις φορές καθώς και η ομάδα εργασίας του άρθρου 280. Επίσης, οι υπηρεσίες της Επιτροπής συνεδρίασαν δύο φορές με αυτό το αντικείμενο.

ΤΙΤΛΟΣ 1 - ΟΙ ΔΡΑΣΤΗΡΙΟΤΗΤΕΣ ΤΗΣ ΚΟΙΝΟΤΗΤΑΣ ΓΙΑ ΤΗΝ ΠΡΟΣΤΑΣΙΑ ΤΩΝ ΟΙΚΟΝΟΜΙΚΩΝ ΣΥΜΦΕΡΟΝΤΩΝ ΤΩΝ ΚΟΙΝΟΤΗΤΩΝ ΚΑΙ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

1. ΟΙ ΜΕΙΖΟΝΕΣ ΕΞΕΛΙΞΕΙΣ ΤΗΣ ΚΟΙΝΟΤΙΚΗΣ ΠΟΛΙΤΙΚΗΣ ΤΟ 2001

Η Επιτροπή θέσπισε τους γενικούς πολιτικούς της στόχους στον τομέα της προστασίας των οικονομικών συμφερόντων με τη σφαιρική στρατηγική προσέγγιση, η οποία εγκρίθηκε από την Επιτροπή την 28η Ιουνίου 2000 [4] και έχει πολυετή εμβέλεια (2001-2005). Η κοινοτική προσέγγιση σε αυτόν τον τομέα αποβλέπει στην ανάπτυξη νομοθετικού και κανονιστικού πλαισίου, το οποίο καλύπτει όλες τις κοινοτικές πολιτικές και επιτρέπει τις ανταλλαγές και τη συνεργασία μεταξύ των επιτόπιων παραγόντων στα πλαίσια της Επιτροπής και των κρατών μελών, σύμφωνα με την αρχή της επιμερισμένης ευθύνης που τονίζεται στο άρθρο 280 της συνθήκης ΕΚ. Η προσέγγιση αυτή εγκρίθηκε από το Συμβούλιο ECOFIN της 17ης Ιουλίου 2000 καθώς και από το Ευρωπαϊκό Κοινοβούλιο στο ψήφισμά του της 13ης Δεκεμβρίου 2000 [5].

[4] Οι τέσσερις στρατηγικές κατευθυντήριες γραμμές είναι οι ακόλουθες : προώθηση της σφαιρικής πολιτικής για την καταπολέμηση της απάτης. προώθηση του νέου πλαισίου συνεργασίας με τις αρμόδιες αρχές των κρατών μελών. προώθηση της διοργανικής κίνησης για την πρόληψη και την καταπολέμηση της διαφθοράς και ενίσχυση της αξιοπιστίας των ευρωπαϊκών οργάνων. ενίσχυση της δικαστικής διάστασης ως προς την ποινική πλευρά της σύμφωνα με τις νέες υποχρεώσεις που απορρέουν από τις συνθήκες (COM(2000) 358 τελικό της 28.6.2000).

[5] Συμπεράσματα του Συμβουλίου της 17.7.2000 για την ανακοίνωση της Επιτροπής σχετικά με την προστασία των οικονομικών συμφερόντων των Κοινοτήτων - Καταπολέμηση της απάτης : για μια σφαιρική στρατηγική προσέγγιση (έγγραφο 10344/00 FIN 273). Ψήφισμα του Ευρωπαϊκού Κοινοβουλίου της 13.12.2000 για τη «σφαιρική στρατηγική προσέγγιση» (έγγραφο Α5-0376/2000).

Στις 15 Μαΐου 2001, η Επιτροπή ενέκρινε πρόγραμμα δράσης για την περίοδο 2001-2003 που αποβλέπει στην εφαρμογή καθορισμένων πολιτικών στόχων από τη σφαιρική στρατηγική και στην επίτευξη απτών και μετρήσιμων αποτελεσμάτων. Το Ευρωπαϊκό Κοινοβούλιο και το Συμβούλιο δέχθηκαν θετικά τη μέθοδο που εφαρμόζεται στο πρόγραμμα δράσης για την υλοποίηση της στρατηγικής και ενέκριναν την προτεινόμενη μορφή τακτικής αξιολόγησης και παρακολούθησης.

1.1. Η πρόληψη αποτελεί το κλειδί μιας σφαιρικής και λογικής πολιτικής για την καταπολέμηση της απάτης. Γι' αυτό το λόγο η Επιτροπή ανέπτυξε προληπτικά μέτρα για να συνεκτιμάται η προστασία των οικονομικών συμφερόντων από το στάδιο της εκπόνησης των νομοθετικών προτάσεων, μια κατευθυντήρια γραμμή η οποία έγινε ευνοϊκά δεκτή από το Ευρωπαϊκό Κοινοβούλιο και το Συμβούλιο [6]. Η Επιτροπή, στο πλαίσιο της Λευκής Βίβλου για τη μεταρρύθμιση [7] (Δράση 94) ανέπτυξε προσέγγιση που αποβλέπει στη διασφάλιση της «θωράκισης κατά της απάτης» των κειμένων ή των μέτρων για τη διαχείριση των κοινοτικών κεφαλαίων. Αυτή η δράση αναζητά στις κοινοτικές ρυθμίσεις και τις συμβατικές διατάξεις τις αδυναμίες που μπορούν να εκμεταλλευθούν ορισμένοι εξωτερικοί φορείς [8]. Αυτές οι αδυναμίες διορθώνονται κατά τη διάρκεια προκαταρκτικής εξέτασης των ευαίσθητων νομοθετικών σχεδίων, βάσει της επιτόπιας πείρας και μετά από διαβούλευση με την OLAF [9].

[6] Συμπεράσματα του Συμβουλίου ECOFIN της 15.6.2001 (έγγραφο 9270 FIN 169). Στο ψήφισμά του της 29.11.2001 για την ετήσια έκθεση για το 2000, το Ευρωπαϊκό Κοινοβούλιο αναγάγει την «θωράκιση κατά της απάτης» της νέας νομοθεσίας σε ένα από τα τέσσερα μείζονα μέτρα που ενδέχεται να επιτύχουν το ποιοτικό άλμα στις προσπάθειες καταπολέμησης της απάτης. Ψήφισμα του Ευρωπαϊκού Κοινοβουλίου της 29.11.2001 για την ετήσια έκθεση για το 2000 (έγγραφο A5-2001-393).

[7] Μεταρρύθμιση της Επιτροπής - Λευκή Βίβλος (COM(2000) 200 τελικό/2 της 5.4.2000).

[8] Ανακοίνωση της Επιτροπής για τη θωράκιση κατά της απάτης της νομοθεσίας και της διαχείρισης των συμβάσεων που εκδόθηκε την 7.11.2002 (SEC (2001)2029 τελικό).

[9] Το Ευρωπαϊκό Κοινοβούλιο (Ψήφισμα για την ετήσια έκθεση 2000) όπως και το Συμβούλιο (Συμπεράσματα του Ευρωπαϊκού Συμβουλίου της 15ης Ιουνίου 2001) επεσήμαναν τη σημασία που θα έχει η συμμετοχή της OLAF στα μέτρα πρόληψης της απάτης στο νομοθετικό τομέα.

Η προσέγγιση αυτή ενδιαφέρεται πρωταρχικά για όλες τις οριζόντιες πρωτοβουλίες που διέπουν όλες τις κοινοτικές πολιτικές και απασχολούν όλους τους παράγοντες εφαρμογής τους. Μεταξύ αυτών, οι δημόσιες συμβάσεις αποτελούν τομέα στον οποίο τόσο η Επιτροπή όσο και τα κράτη μέλη έχουν από κοινού συμφέρον να θεσπιστεί αποτελεσματικός μηχανισμός αποτροπής και περιγραφής. Αυτή είναι μία από τις προκλήσεις της πρότασης οδηγίας του Ευρωπαϊκού Κοινοβουλίου και του Συμβουλίου σχετικά με το συντονισμό των διαδικασιών σύναψης δημοσίων συμβάσεων και της ειδικής πρωτοβουλίας για το σύστημα ανταλλαγών πληροφοριών μεταξύ των κρατών μελών [10]. Οι εργασίες όσον αφορά τις διαδικασίες αυτές συνεχίζονται στο Συμβούλιο. Επιπλέον, η Επιτροπή πρότεινε ειδικές διατάξεις για την καταπολέμηση της απάτης κατά την αναδιατύπωση του δημοσιονομικού κανονισμού, που εκδόθηκε την 25η Ιουνίου 2002.

[10] Σύμφωνα με το πρόγραμμα δράσης για το οργανωμένο έγκλημα που καταρτίστηκε από την ομάδα υψηλού επιπέδου, η οποία δημιουργήθηκε από το Ευρωπαϊκό Συμβούλιο του Δουβλίνου τον Δεκέμβριο του 1996, και την πολιτική του κατευθυντήρια γραμμή αριθ. 13 (εκδόθηκε από το Συμβούλιο την 28η Απριλίου 1997, ΕΕ C 251 της 15/08/1997).

Το Συμβούλιο, κατόπιν πρότασης της Επιτροπής, εξέδωσε στις 28 Ιουνίου 2001 τους κανονισμούς αριθ. 1338/2001 και 1339/2001 [11] για να προστατέψει τη γνησιότητα και την αξιοπιστία του κοινού νομίσματος. Αυτοί οι κανονισμοί αποτελούν το νομοθετικό θεμέλιο που επιτρέπει τη συνεργασία όλων των ενδιαφερομένων θεσμικών παραγόντων [ΕΚΤ, Ευρωπαϊκής Αστυνομικής Υπηρεσίας (Europol), Επιτροπής/OLAF [12]], των κεντρικών γραφείων και των άλλων αρμόδιων αρχών των κρατών μελών καθώς και τρίτων χωρών. Στον τομέα του ποινικού πλαισίου της προστασίας του ευρώ, η Επιτροπή υπέβαλε στο Συμβούλιο την πρώτη έκθεση όσον αφορά την εφαρμογή των διατάξεων της απόφασης πλαισίου [13] από τα κράτη μέλη. Σε γενικές γραμμές, τα κράτη μέλη συμμορφώθηκαν με τις προβλεπόμενες υποχρεώσεις. Τον Δεκέμβριο του 2001, το Συμβούλιο ενέκρινε το πρόγραμμα που καλείται Pericles [14]. Αυτό το πρόγραμμα συγχρηματοδοτεί διεθνικά και πολυκλαδικά σχέδια στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία.

[11] Κανονισμός (ΕΚ) αριθ. 1338/2001 του Συμβουλίου της 28ης Ιουνίου 2001 για τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία - ΕΕ L 181 της 4.7.2001 και κανονισμός (ΕΚ) 1339/2001 του Συμβουλίου της 28ης Ιουνίου 2001 για την επέκταση των αποτελεσμάτων του κανονισμού 1338/2001 για τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία σε εκείνα τα κράτη μέλη που δεν έχουν ακόμα υιοθετήσει το ευρώ ως ενιαίο νόμισμα - ΕΕ L 181 της 4.7.2001.

[12] Όσον αφορά τα πλαστά κέρματα του ευρώ, δημιουργήθηκε ένα Ευρωπαϊκό Τεχνικό και Επιστημονικό Κέντρο (ETEK), υπό τη διαχείριση δύο υπαλλήλων της Επιτροπής/OLAF, σύμφωνα με την ανταλλαγή επιστολών μεταξύ του Προέδρου του Συμβουλίου και του Γάλλου Υπουργού Οικονομικών.

[13] Έκθεση της Επιτροπής με βάση το άρθρο 11 της απόφασης πλαισίου του Συμβουλίου της 29ης Μαΐου 2000 για την ενίσχυση της προστασίας από την παραχάραξη ενόψει της εισαγωγής του ευρώ με την επιβολή ποινών και άλλων κυρώσεων (COM(2001) 77 τελικό της 13.12.2001).

[14] Απόφαση του Συμβουλίου της 17ης Δεκεμβρίου 2001 για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα «Pericles») (Απόφαση 2001/923/ΕΚ, ΕΕ L 339 της 21.12.2001).

Επίσης, κατά το 2001 εκδόθηκε η οδηγία για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες [15]. Η οδηγία αυτή αποβλέπει στον εκσυγχρονισμό της οδηγίας του 1991 και στην επέκταση της εμβέλειάς της, μέσω ορισμένων τροποποιήσεων εκ των οποίων οι σημαντικότερες είναι οι εξής : αφενός η διεύρυνση της απαγόρευσης νομιμοποίησης εσόδων από παράνομες δραστηριότητες προκειμένου να καλύπτονται όχι μόνο η παράνομη διακίνηση ναρκωτικών αλλά και το οργανωμένο έγκλημα και διάφορες σοβαρές παραβάσεις και αφετέρου η επέκταση των υποχρεώσεων της οδηγίας σε ορισμένες δραστηριότητες και επαγγέλματα που δεν εντάσσονται στον χρηματοπιστωτικό τομέα.

[15] Οδηγία 2001/97/ΕΚ του Ευρωπαϊκού Κοινοβουλίου και του Συμβουλίου της 4ης Δεκεμβρίου 2001, για την τροποποίηση της οδηγίας 91/308/ΕΟΚ του Συμβουλίου για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες - ΕΕL 344 της 28.12.2001.

Η σφαιρικότητα της δράσης που επιδιώκεται για την αποτελεσματική προστασία των οικονομικών συμφερόντων συνεπάγεται τη συμμετοχή των υποψήφιων προς προσχώρηση κρατών μελών στην πολιτική της Κοινότητας με στόχο την πρόληψη. Από αυτή την άποψη, το 2001 απετέλεσε έτος παγιοποίησης των προσπαθειών που ανέλαβε η Επιτροπή για την προετοιμασία της διεύρυνσης, ευνοώντας τη δημιουργία δομών δημοσιονομικής διαχείρισης και ελέγχου, συμπεριλαμβανομένου του εσωτερικού ελέγχου, στις αρμόδιες διοικητικές αρχές τόσο σε κεντρικό όσο και περιφερειακό επίπεδο. Ο στόχος για το 2001 έγκειτο στη θέσπιση μονάδων εσωτερικού λογιστικού ελέγχου σε όλα τα κέντρα διαχείρισης κοινοτικών κεφαλαίων, όπως και στις κεντρικές και περιφερειακές διοικητικές υπηρεσίες.

Η ορθή χρήση, ο έλεγχος, η παρακολούθηση και η αξιολόγηση της χρηματοδότησης της Κοινότητας για την προένταξη (κυρίως στο πλαίσιο των προγραμμάτων PHARE, ISPA και SAPARD) αποτελούν στην πράξη τον σημαντικότερο δείκτη της ικανότητας των υποψήφιων χωρών να εφαρμόσουν το κοινοτικό κεκτημένο στον τομέα του δημοσιονομικού ελέγχου. Όσον αφορά την καταπολέμηση της απάτης, στις αρχές του 2001 δημιουργήθηκε στην Πολωνία ειδική υπηρεσία που θα είναι υπεύθυνη για την προστασία των οικονομικών συμφερόντων της Κοινότητας. Το σύνολο εμπειριών αυτού του έτους θα χρησιμοποιηθεί για τη δημιουργία ανάλογων δομών σε όλες τις υποψήφιες χώρες.

Επιπλέον, είχε οριστεί ως προτεραιότητα η σύναψη συμφωνίας της Κοινότητας και των κρατών μελών με την Ελβετία για την κάλυψη του τομέα καταπολέμησης της απάτης, προκειμένου ιδιαίτερα να επιλυθούν οι δυσκολίες της δικαστικής συνδρομής στον φορολογικό και τελωνειακό τομέα. Στις 14 Δεκεμβρίου 2000, εδόθη εντολή στην Επιτροπή να διαπραγματευθεί με τις ελβετικές αρχές. Καθ' όλη τη διάρκεια του έτους 2001 διεξήχθησαν διαπραγματεύσεις αλλά δεν έχουν ακόμα αποδώσει καρπούς.

Όσον αφορά την πτυχή για την ενίσχυση των νομικών μέσων ανίχνευσης, ελέγχου και κυρώσεων, στο εσωτερικό πεδίο, πρέπει να σημειωθεί ότι οι περισσότερες κατ' αρχήν αποφάσεις, που ελήφθησαν στα τέλη του 2000, εφαρμόστηκαν το 2001 από την Επιτροπή προκειμένου να βελτιωθεί ιδίως η δημοσιονομική διαχείριση [16]. Στον τομέα της άμεσης διαχείρισης από την Επιτροπή, όπως η διαχείριση κοινοτικών κεφαλαίων από τα κράτη μέλη, μετά την ανακοίνωση της δράσης 96 της Λευκής Βίβλου (αποτελεσματικότερη διαχείριση της ανάκτησης αχρεωστήτως καταβληθέντων ποσών, στον τομέα των άμεσων δαπανών), τονίστηκε η αρχή της ευθύνης των διατακτών και των υπολόγων. Η Επιτροπή προετοιμάζει διατάξεις εφαρμογής για τη διασφάλιση του καλού επιμερισμού των καθηκόντων μεταξύ των διατακτών, των υπολόγων, της Νομικής Υπηρεσίας και της OLAF.

[16] Πρόκειται κυρίως για το κεφάλαιο V - XXIV της Λευκής Βίβλου για τη Μεταρρύθμιση της Επιτροπής, σχετικά με την ανανέωση των δημοσιονομικών κυκλωμάτων και του δημοσιονομικού ελέγχου καθώς και τη δημιουργία υπηρεσίας εσωτερικού ελέγχου και δυναμικότητας εσωτερικού ελέγχου (IAC).

Ο τομέας των διαρθρωτικών ταμείων (Δράση 97 της Λευκής Βίβλου) διαθέτει βελτιωμένο κανονιστικό πλαίσιο για τη δημοσιονομική διαχείριση με την έκδοση τον Μάρτιο του 2001 δύο κανονισμών που εφαρμόζονται στη νέα περίοδο προγραμματισμού [17]. Σε αυτά τα κείμενα διευκρινίστηκαν οι υποχρεώσεις των κρατών μελών στον τομέα της παρακολούθησης σχεδίων και πληρωμών. Η ενίσχυση του δημοσιονομικού ελέγχου για το νέο προγραμματισμό καθώς και η ολοκλήρωση των διυπηρεσιακών πρωτοκόλλων που προβλέπονται στις συστάσεις της Λευκής Βίβλου για τη Μεταρρύθμιση της Επιτροπής, πρέπει να απαντήσουν στις παρατηρήσεις του Ελεγκτικού Συνεδρίου [18], ιδίως όσον αφορά την ανακοίνωση και την παρακολούθηση περιπτώσεων παρατυπιών.

[17] Κανονισμοί (ΕΚ) αριθ. 438/2001 και (ΕΚ) αριθ. 448/2001 της Επιτροπής της 2 Μαρτίου 2001 (ΕΕ L 63 της 3.3.2001 και ΕΕ L 64 της 6.3.2001) για θέσπιση λεπτομερών κανόνων εφαρμογής του κανονισμού (ΕΚ) αριθ. 1260/1999 του Συμβουλίου όσον αφορά τα συστήματα διαχείρισης και ελέγχου αφενός και τη διαδικασία διενέργειας δημοσιονομικών διορθώσεων αφετέρου.

[18] Έκθεση 10/2001 σχετικά με το δημοσιονομικό έλεγχο των διαρθρωτικών ταμείων (ΕΕ C 314 της 8.11.2001). Το Ευρωπαϊκό Κοινοβούλιο, στο ψήφισμά του για την ετήσια έκθεση για το 2000 της Επιτροπής, εξέφρασε την ανησυχία του για τις ελλιπείς πληροφορίες που παρέχονται στην Επιτροπή όσον αφορά τις παρατυπίες σε ορισμένους τομείς των διαρθρωτικών ταμείων.

1.2. Οι προσπάθειες για την ανάπτυξη νέου πλαισίου συνεργασίας με τα κράτη μέλη αποσκοπούν στην άντληση συμπερασμάτων από την επιμερισμένη ευθύνη της Κοινότητας και των κρατών μελών όσον αφορά την προστασία των οικονομικών συμφερόντων. Η έννοια της OLAF ως πλατφόρμας υπηρεσιών έχει ως στόχο να δημιουργήσει, σταδιακά, πραγματική εταιρική σχέση με τα κράτη μέλη [19], για να διευκoλύνει τη συνεργασία μεταξύ του κοινοτικού επιπέδου και του εθνικού επιπέδου, λαμβανομένων υπόψη των αρχών της αναλογικότητας, της επικουρικότητας και της αποτελεσματικότητας.

[19] Το Συμβούλιο ECOFIN στα συμπεράσματά του για τη σφαιρική στρατηγική τόνισε τη σημασία της εταιρικής αυτής σχέσης.

Από την κοινοτική σκοπιά, η OLAF πρέπει να μπορεί να ανταποκριθεί στα αιτήματα των κρατών μελών για να βελτιώσει την καταπολέμηση της απάτης. Η Ευρωπαϊκή Υπηρεσία για την Καταπολέμηση της Απάτης, για να επιτύχει αυτό το στόχο, με την επιφύλαξη των κοινοτικών προνομίων, οργανώνεται προκειμένου να υλοποιήσει αυτή την «κοινοτική πλατφόρμα υπηρεσιών», μετατρέποντας την ευθύνη και την αποστολή της σε οργανωτική δομή και καθιστώντας πιο ορατή την εσωτερική κατανομή καθηκόντων. Η προστιθέμενη αξία, την οποία μπορεί να προσδώσει το κοινοτικό επίπεδο, θα σταθεροποιηθεί και θα γίνει πιο έντονη και η ανάγκη των εθνικών αρχών για διεπαφή θα έχει περισσότερες πιθανότητες να ικανοποιηθεί.

Το 2001, έγινε ένα σημαντικό βήμα προς την παγίωση της OLAF με τη δημιουργία μιας διεύθυνσης συλλογής πληροφοριών, η οποία με την ανάπτυξη της στρατηγικής και επιχειρησιακής ανάλυσης, θα εργαστεί για τη βελτίωση της επιχειρησιακής στρατηγικής της Επιτροπής και για την παροχή συνδρομής στις εθνικές διοικητικές υπηρεσίες προκειμένου να καθορίσουν τις προτεραιότητές τους στον τομέα της καταπολέμησης της απάτης. Όσον αφορά τις πληροφορίες για την ανίχνευση των περιπτώσεων απάτης και παρατυπιών που προέρχονται από τα κράτη μέλη, αυτή η νέα διεύθυνση πρέπει να επιτρέψει εν καιρώ τη βελτίωση της ποιότητας των πληροφοριών που παρέχονται από τα κράτη μέλη. Όπως εξηγείται στον τίτλο III της παρούσας έκθεσης, η δημιουργία νέων συστημάτων πληροφόρησης για την ανακοίνωση των περιπτώσεων απάτης και παρατυπιών συνοδεύεται από δράσεις κατάρτισης στα κράτη μέλη καθόλη τη διάρκεια του 2001. Επίσης, η OLAF διοργάνωσε από κοινού με τις εθνικές διοικητικές υπηρεσίες, περίπου είκοσι σχέδια κατάρτισης που αφορούν τις διάφορες πτυχές της καταπολέμησης της απάτης για να αυξηθεί η ανταλλαγή καλών πρακτικών και να ικανοποιηθούν ειδικές ανάγκες.

Επιπλέον, δημιουργήθηκε ομάδα δικαστών και δικαστικών συμβούλων στο πλαίσιο της Υπηρεσίας προκειμένου να εξασφαλιστεί η παρακολούθηση των ερευνών της OLAF. Η πείρα των προσώπων αυτών, που καλύπτει τόσο τη διοικητική όσο και τη δικαστική διάσταση, θα διευκολύνει την ένταξη της Υπηρεσίας στο ευρύτερο δίκτυο των σχετικών εθνικών φορέων. Κατ' ουσία, η Υπηρεσία ζητεί τη συνδρομή των τελωνειακών και φορολογικών διοικητικών υπηρεσιών ή των αστυνομικών και διωκτικών αρχών και πρέπει να παρέχει σε αυτές συνδρομή για τη μεγαλύτερη αποτελεσματικότητα της προστασίας, συμπεριλαμβανομένης της ποινικής προστασίας, των οικονομικών συμφερόντων.

Εξάλλου, η OLAF συνεχίζει τον κοινό προβληματισμό με τα κράτη μέλη προκειμένου να δοθεί στη Συμβουλευτική Επιτροπή για τον Συντονισμό στον τομέα της καταπολέμησης της απάτης (CoCoLaF) η πλήρης διάστασή της. Η περιοδικότητα των συνεδριάσεων και η διάρθρωση των εργασιών της επιτροπής αυτής αυξήθηκαν σημαντικά κατά το 2001, ενόψει ιδίως της εμβάθυνσης του διαλόγου με τις εθνικές αρχές. Με αυτό τον τρόπο, στο πλαίσιο της ad hoc ομάδας του «άρθρου 280» συνεδρίασαν οι εμπειρογνώμονες των κρατών μελών με θέμα την ετήσια έκθεση, προκειμένου αφενός να καταρτίζεται με μεγαλύτερη διαφάνεια η έκθεση η οποία προβλέπεται από το άρθρο 280 της Συνθήκης και αφετέρου να αναβαθμίζεται η συμμετοχή των κρατών μελών σε αυτή τη διαδικασία. Επιπλέον, η ad hoc μονάδα των εθνικών εμπειρογνωμόνων σε θέματα παραχάραξης και κιβδηλείας επέτρεψε την ενίσχυση της πείρας της Επιτροπής όσον αφορά τη δημιουργία κοινού νομοθετικού μηχανισμού στον τομέα αυτό.

Πρόσφατα, η Επιτροπή κατάφερε να συνεργασθεί με δέκα κράτη μέλη προκειμένου να προσφύγουν ενώπιον των δικαστηρίων των Ηνωμένων Πολιτειών, για να αντιταχθούν σε μαζικό κίνδυνο λαθρεμπορίου τσιγάρων και οργανωμένου εγκλήματος, που συμπεριλαμβάνει και νομιμοποίηση εσόδων από παράνομες δραστηριότητες, στην Ευρωπαϊκή Ένωση. Αυτές οι παράνομες δραστηριότητες θέτουν σε σοβαρό κίνδυνο τα κοινά ζωτικά συμφέροντα της Κοινότητας και των κρατών μελών. Στην εν λόγω περίπτωση, η Επιτροπή λειτουργεί ως πλατφόρμα υπηρεσιών, προσφέροντας στα κράτη μέλη τη συνδρομή της στις δικαστικές διαδικασίες στις Ηνωμένες Πολιτείες και επομένως διευκολύνει τις πρωτοβουλίες που λαμβάνονται από κοινού από τα κράτη μέλη. Η Επιτροπή λειτουργεί ως εκπρόσωπος των κρατών μελών σε αυτές τις διαδικασίες και είναι υπεύθυνη για το συντονισμό της δράσης των κρατών μελών και τις επαφές με τους αμερικανούς δικηγόρους που αντιπροσωπεύουν την Επιτροπή και τα δέκα κράτη μέλη ενώπιον των δικαστηρίων των Ηνωμένων Πολιτειών.

Επιπλέον, η Επιτροπή στο πλαίσιο των ελέγχων της αναφορικά με τους ιδίους πόρους, διενήργησε κατά τη διάρκεια του 2001, αποστολές επαλήθευσης σε όλα τα κράτη μέλη σχετικά με το ειδικό ζήτημα της επεξεργασίας των μηνυμάτων αμοιβαίας συνδρομής. Αυτές οι αποστολές είχαν ως στόχο να ελέγξουν ότι τα εθνικά συστήματα και οι διαδικασίες που εφαρμόζονται στα κράτη μέλη διασφαλίζουν με αποτελεσματικό τρόπο την επαρκή προστασία των παραδοσιακών ιδίων πόρων ενώ παράλληλα συνεργάζονται αποτελεσματικά με την Επιτροπή. Η θεματική έκθεση που συντάχθηκε σχετικά επιτρέπει την εξαγωγή θετικών συμπερασμάτων.

Παράλληλα, στον τομέα των παραδοσιακών ιδίων πόρων, η Επιτροπή και ιδιαίτερη η Γενική Διεύθυνση Προϋπολογισμού, συνεχίζει τις εργασίες της στο πλαίσιο συμφωνίας από κοινού λογιστικών ελέγχων (Joint Audit Arrangement) [20] σε στενή συνεργασία με τις υπηρεσίες εσωτερικού λογιστικού ελέγχου των κρατών μελών. Τα κράτη μέλη συμμετέχουν ενεργά στις εργασίες της υποομάδας λογιστικού ελέγχου και ορισμένα από αυτά ασχολούνται σε μεγάλο βαθμό με τη δημιουργία ενότητας ελέγχου. Όσον αφορά την εφαρμογή της μεθοδολογίας μέσω των από κοινού ελέγχων, οι οποίοι διενεργήθηκαν από τα κράτη μέλη, ο απολογισμός του 2001 είναι πολύ θετικός, κυρίως λόγω των αποτελεσμάτων που επιβεβαιώνουν την προσέγγιση. Ειδικότερα, η Δανία και η Αυστρία διενήργησαν «συνδυασμένο έλεγχο» για το καθεστώς εξωτερικής διαμετακόμισης και οι Κάτω Χώρες συνέχισαν τη δράση που είχαν ξεκινήσει το 2000 για το θέμα της ελεύθερης πρακτικής. Τα θέματα αυτά είχαν καθοριστεί με κοινή απόφαση βάσει των ενοτήτων ελέγχου που εγκρίθηκαν από τα κράτη μέλη και την Επιτροπή.

[20] Βλέπε την έκθεση για την προστασία των οικονομικών συμφερόντων και την καταπολέμηση της απάτης για το 2000.

Η Επιτροπή, μετά την ολοκλήρωση του λογιστικού ελέγχου και με βάση τις εκθέσεις λογιστικού ελέγχου που της διαβιβάστηκαν από τα κράτη μέλη, προχώρησε στην επιτόπια εξέταση όλων των εργασιών που είχαν περατωθεί, δίδοντας ιδιαίτερη προσοχή στην αξιολόγηση του συστήματος ανάλυσης κινδύνου καθώς και στο κύρος των συμπερασμάτων και των συστάσεων που προτείνονται, λαμβανομένων υπόψη των ανωμαλιών που σημειώθηκαν ή των παρατηρήσεων που έγιναν. Η Επιτροπή επωφελήθηκε από τα συμπεράσματα των εκθέσεων στον τομέα του επιπτώσεων όσον αφορά τους ιδίους πόρους. Θα μεριμνήσει ώστε τα αποτελέσματα αυτών των ελέγχων να αντιμετωπιστούν ως συνέπειες σε δημοσιονομικό επίπεδο. Βεβαίως, για τις δημοσιονομικές συνέπειες επιβλήθηκαν κυρώσεις με τους ίδιους όρους που θα επιβάλλονταν λόγω ελέγχων της ίδιας της Επιτροπής. Η Δανία, η Αυστρία και οι Κάτω Χώρες θα επαναλάβουν την εμπειρία αυτή και το 2002.

1.3. Το 2001, η ποινική δικαστική διάσταση της πολιτικής για την προστασία των οικονομικών συμφερόντων της Κοινότητας ενισχύθηκε στο επιχειρησιακό πεδίο. Πράγματι, η μονάδα δικαστών συνέδραμε και προσέφερε συμβουλές και δικαστική πείρα στη διοικητική έρευνα και την παρακολούθηση των ερευνών, ιδίως για την αποτελεσματική συνεργασία με τις εθνικές δικαστικές και αστυνομικές αρχές.

Σε νομοθετικό επίπεδο, λαμβανομένου υπόψη του γεγονότος ότι το Ευρωπαϊκό Συμβούλιο της Νίκαιας δεν έδωσε συνέχεια στην πρώτη πρότασή του [21], η Επιτροπή ξεκίνησε εκ νέου τον προβληματισμό για τη δημιουργία ευρωπαϊκής εισαγγελικής αρχής για την ποινική προστασία των κοινοτικών οικονομικών συμφερόντων με τη θέσπιση Πράσινης Βίβλου [22]. Αυτή η ευρωπαϊκή οικονομική εισαγγελική αρχή θα ασχολείται με τον συντονισμό και τη διεύθυνση των ερευνών και των διώξεων των αδικημάτων που προσβάλλουν τα οικονομικά συμφέροντα των Κοινοτήτων, υπό τον έλεγχο των εθνικών δικαστών, προκειμένου να θεραπευθεί ο κατακερματισμός του ευρωπαϊκού δικαστικού χώρου και η σχετική ατιμωρησία που προκύπτει για τους εγκληματίες. Η Πράσινη Βίβλος έχει ως στόχο να προκαλέσει μια διευρυμένη δημόσια συζήτηση, τα αποτελέσματα της οποίας θα παρουσιαστούν στη Συντακτική Συνέλευση για το μέλλον της Ευρώπης ενόψει της προσεχούς διακυβερνητικής διάσκεψης. Το Ευρωπαϊκό Κοινοβούλιο στηρίζει εδώ και πολύ καιρό αυτή την πρωτοβουλία [23]. Στο πλαίσιο της τροποποίησης της συνθήκης, το Ευρωπαϊκό Κοινοβούλιο ζήτησε την επίτευξη ποιοτικού άλματος στις προσπάθειες καταπολέμησης της απάτης με τη δημιουργία ευρωπαϊκής οικονομικής εισαγγελικής αρχής με ευρείες αρμοδιότητες. Από την πλευρά της, η επιτροπή εποπτείας της Υπηρεσίας εξέδωσε γνωμοδοτήσεις οι οποίες στηρίζουν και συμπληρώνουν τις προτάσεις που προωθεί η Επιτροπή.

[21] Συμπληρωματική εισήγηση της Επιτροπής στη Διακυβερνητική Διάσκεψη για τις θεσμικές μεταρρυθμίσεις - Η ποινική προστασία των κοινοτικών οικονομικών συμφερόντων : Ευρωπαϊκή Εισαγγελική Αρχή, 29.9.2000, COM(2000) 608 τελικό. Αυτή η εισήγηση συμπληρώνει τη γνώμη της Επιτροπής στα πλαίσια του άρθρου 48 της ΣΕΕ σχετικά με τη διάσκεψη των εκπροσώπων των κυβερνήσεων των κρατών μελών ενόψει της τροποποίησης των συνθηκών, Προσαρμογή των οργάνων για την επιτυχία της διεύρυνσης, της 26.1.2000, COM (2000) 34).

[22] Πράσινη Βίβλος σχετικά με την ποινική προστασία των οικονομικών συμφερόντων της Κοινότητας και τη δημιουργία ευρωπαϊκής εισαγγελικής αρχής της 1.12.2001 (COM (2001) 715 τελικό). Η ιστοθέση που αφορά την Πράσινη Βίβλο είναι η ακόλουθη : http://europa.eu.int/olaf/livre_vert.

[23] Ψήφισμα της 16.5.2000 για την ετήσια έκθεση 2000 της Επιτροπής, (ΕΕ C 59 της 23.02.2001) και Ψήφισμα της 14ης Μαρτίου 2001 για την ετήσια έκθεση 2001 της Επιτροπής (ΕΕ C 343 της 5.12.2001), που καλούν την Επιτροπή να καταθέσει ανάλογη πρόταση πριν την 1η Ιουνίου 2001.

Επιπλέον, παρά τις επανειλημμένες εκκλήσεις του Συμβουλίου [24], η κύρωση της Σύμβασης της 26.07.1995 για την προστασία των οικονομικών συμφερόντων των Ευρωπαϊκών Κοινοτήτων [25] και των συμπληρωματικών της πρωτοκόλλων παρουσιάζει καθυστερήσεις, που βλάπτουν την αποτελεσματική συνεργασία στο πλαίσιο της Ένωσης. Η Επιτροπή, προκειμένου να επιταχύνει την έναρξη ισχύος των διατάξεων αυτών, ενέκρινε πρόταση οδηγίας για την ποινική προστασία των οικονομικών συμφερόντων της Κοινότητας [26]. Η πρόταση αυτή έχει ως στόχο να συμπεριλάβει σε μια πράξη που θα βασίζεται στο νέο άρθρο 280 της συνθήκης ΕΚ, όλες τις διατάξεις της σύμβασης για την προστασία των οικονομικών συμφερόντων και των πρωτοκόλλων της που αφορούν την απαγγελία κατηγορίας, την ευθύνη, τις κυρώσεις και τη συνεργασία με την Επιτροπή. Η πρόταση της Επιτροπής εγκρίθηκε από το Κοινοβούλιο [27], στηρίζεται επίσης από το Ευρωπαϊκό Ελεγκτικό Συνέδριο [28] και επί του παρόντος εξετάζεται από το Συμβούλιο.

[24] Στα συμπεράσματά του της 17.07.2000 και στα συμπεράσματά του επ' ευκαιρία της απαλλαγής για το 2000.

[25] Πράξη του Συμβουλίου, της 26ης Ιουλίου 1995, για την κατάρτιση της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995).

[26] COM (2001) 272 τελικό (ΕΕ C 240Ε της 28.8.01) όπως προσαρμόστηκε την 23.05.01.

[27] Νομοθετικό ψήφισμα της 29.11.2001, για την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ποινική προστασία των οικονομικών συμφερόντων της Κοινότητας (έγγραφο A5-390/2001, δεν έχει ακόμα δημοσιευθεί στην ΕΕ).

[28] Γνωμοδότηση αριθ. 9/2001 της 8.11 2001 για μια πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ποινική προστασία των οικονομικών συμφερόντων της Κοινότητας (ΕΕ C 14 της 17.1.2002)

Δημιουργήθηκε μόνιμη δομή δικαστικής συνεργασίας (EUROJUST [29]) ενώ αποφασίστηκε η επέκταση της εντολής της EUROPOL σε σοβαρές μορφές του διεθνούς εγκλήματος [30]. Η διάρθρωση των αρμοδιοτήτων της EUROPOL με τις αρμοδιότητες της OLAF για την καταπολέμηση ορισμένων μορφών οικονομικού και δημοσιονομικού εγκλήματος πρέπει να μεταφραστεί σε συμφωνία συνεργασίας μεταξύ των δύο υπηρεσιών. Όσον αφορά τη διεξαγωγή των ερευνών και τη διευκόλυνση των διώξεων ενώπιον των εθνικών δικαιοδοτικών οργάνων, τα θεσμικά όργανα εξέφρασαν την ικανοποίησή τους για τη δημιουργία της Eurojust. Επί της ουσίας, η Επιτροπή εκφράστηκε σαφώς στα πλαίσια του Συμβουλίου αναφορικά με τη σημασία διάρθρωσης της στενής και τακτικής συνεργασίας που προβλέπεται από τη συνθήκη (άρθρο 280) αφενός με τις εθνικές διωκτικές αρχές και αφετέρου με την Eurojust [31]. Η μονάδα των δικαστών που συστάθηκε στα πλαίσια της OLAF ασχολείται ιδίως με αυτή τη διάρθρωση.

[29] Απόφαση του Συμβουλίου 2002/187/ΔΕΥ της 28.02.2002 σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (ΕΕ L63 της 6.3.2002), ιδίως το άρθρο 11.

[30] Απόφαση του Συμβουλίου της 6.12.2001 (ΕΕ C 362 της 18.12.2001).

[31] Δήλωση 39/02 της Επιτροπής σε σχέση με το άρθρο 4, παράγραφος 1, στοιχείο β), 2η περίπτωση και άρθρο 26, παράγραφος 3 της απόφασης 2002/187/ΔΕΥ.

Επιπλέον, έγιναν ορισμένα σημαντικά βήματα για την ενίσχυση της συνεργασίας σε δικαστικές υποθέσεις, ιδίως ποινικές. Ειδικότερα, επετεύχθη πολιτική συμφωνία για την εφαρμογή των αρχών της αμοιβαίας αναγνώρισης των δικαστικών αποφάσεων (σε αστικές και ποινικές υποθέσεις) και για την προσέγγιση του ποινικού δικαίου στους τομείς που σύμφωνα με τη Σύνοδο του Τάμπερε έχουν προτεραιότητα (σημείο 48 των συμπερασμάτων). Αυτό επέτρεψε στην Επιτροπή να παρουσιάσει διάφορες προτάσεις αποφάσεων πλαισίου, μία σχετικά με το ευρωπαϊκό ένταλμα σύλληψης [32] και άλλες για την προσέγγιση του ποινικού δικαίου στον τομέα της παράνομης διακίνησης ναρκωτικών [33] και της τρομοκρατίας [34] (ορισμοί των αδικημάτων, κοινές ποινές). Επιπλέον, στο πλαίσιο της δράσης κατά της χρηματοδότησης της τρομοκρατίας και του οικονομικού εγκλήματος πρέπει να σημειωθεί η απόφαση-πλαίσιο για τη δέσμευση περιουσιακών και αποδεικτικών στοιχείων [35].

[32] Πρόταση απόφασης πλαισίου του Συμβουλίου για το ευρωπαϊκό ένταλμα σύλληψης και τις διαδικασίες μεταξύ κρατών μελών [COM(2001) 522 τελικό - ΕΕ C 332 E της 27.11.2001]. Τον Δεκέμβριο του 2001 επετεύχθη πολιτική συμφωνία επί αυτού του θέματος στο Συμβούλιο.

[33] Πρόταση για απόφαση πλαίσιο του Συμβουλίου για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών [COM(2001) 259 τελικό, ΕΕ C 304 E της 30.10.2001].

[34] Πρόταση απόφασης πλαισίου του Συμβουλίου για την καταπολέμηση της τρομοκρατίας [COM(2001) 521 τελικό, ΕΕ C 332E της 27.11.2001].

[35] Πρωτοβουλία των κυβερνήσεων της Γαλλικής Δημοκρατίας, του Βασιλείου της Σουηδίας και του Βασιλείου του Βελγίου για την έκδοση απόφασης-πλαισίου του Συμβουλίου σχετικά με την εκτέλεση στην Ευρωπαϊκή Ένωση των αποφάσεων δέσμευσης των περιουσιακών ή αποδεικτικών στοιχείων (ΕΕ C 75 της 7.3.2001).

1.4. Στον τομέα της καταπολέμησης της δωροδοκίας σε διοργανικό επίπεδο, πρέπει να διατηρηθεί η καλή διάρθρωση των ουσιωδών καθηκόντων της OLAF, όπως προβλέπονται από τη νομοθεσία και την τρέχουσα μεταρρύθμιση τόσο σε πειθαρχικό επίπεδο (κανονισμός υπηρεσιακής κατάστασης) όσο και σε δημοσιονομικό επίπεδο (αναδιατύπωση του δημοσιονομικού κανονισμού). Στο πλαίσιο αυτό, ο μηχανισμός έρευνας και πειθαρχίας θα ολοκληρωθεί μετά από το οικονομικό έτος 2001 διότι ενώ στις αρχές του 2002, η Επιτροπή δημιούργησε υπηρεσία ερευνών και πειθαρχίας, οι απαραίτητες τροποποιήσεις των πειθαρχικών κανόνων του κανονισμού υπηρεσιακής κατάστασης των υπαλλήλων θα εγκριθούν το 2003 [36]. Η αναδιατύπωση του δημοσιονομικού κανονισμού, που εκδόθηκε την 25η Ιουνίου 2002, προβλέπει τη δημιουργία ειδικευμένης υπηρεσίας δημοσιονομικών παρατυπιών [37] που θα προσφέρει συμπληρωματική συνδρομή στις έρευνες για πιθανές δημοσιονομικές παρατυπίες, χωρίς να θίγει τον ειδικό ρόλο της OLAF στον τομέα της απάτης και των συμπεριφορών που είναι ριζικά αντίθετες με τις επαγγελματικές υποχρεώσεις.

[36] Πρόταση κανονισμού του Συμβουλίου για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων καθώς και του καθεστώτος που εφαρμόζεται στο λοιπό προσωπικό των Κοινοτήτων αυτών (COM (2002) 213 τελικό της 24.4.2002, παράρτημα IX, τμήματα 1 και 2). Σύσταση υπηρεσίας ερευνών και πειθαρχίας εντός της Επιτροπής (Απόφαση της Επιτροπής σχετικά με τη διεξαγωγή των διοικητικών ερευνών και των πειθαρχικών διαδικασιών που εκδόθηκε στις 19 Φεβρουαρίου 2002 (έγγραφο C (2002) 540).

[37] Άρθρο 66, παράγραφος 4 του νέου δημοσιονομικού κανονισμού και σύσταση της υπηρεσίας ερευνών και πειθαρχίας στο πλαίσιο της Επιτροπής.

Η μονάδα δικαστών θα ενισχύει εφεξής τις εσωτερικές διοικητικές έρευνες και θα διασφαλίζει την προστασία των δικαιωμάτων των προσώπων. Σε αυτές τις συνθήκες, όλα τα όργανα πρέπει να είναι σε θέση να τηρούν πλήρως το άρθρο 7 του κανονισμού 1073/99 για την ανταλλαγή πληροφοριών [38]. Αυτά τα μέτρα μπορούν, λόγω του χαρακτήρα τους, να ανταποκριθούν στο αίτημα του Ευρωπαϊκού Κοινοβουλίου και του Συμβουλίου [39]. Επιπλέον, η εμβέλεια των εσωτερικών ερευνών διευκρινίστηκε από την κοινοτική νομολογία [40].

[38] ΕΕ L 136 της 31.5.1999.

[39] Ψήφισμα για την ετήσια έκθεση του 2000 της Επιτροπής. Το Ευρωπαϊκό Κοινοβούλιο, στο ψήφισμά του για την ετήσια έκθεση του 1999 της Επιτροπής, υπενθύμιζε ότι η OLAF πρέπει να συνεργαστεί χωρίς επιφυλάξεις με το προσωπικό και τα όργανα της Ευρωπαϊκής Ένωσης, καθώς και με τις αστυνομικές και δικαστικές αρχές των κρατών μελών. Συμπεράσματα του Συμβουλίου ECOFIN της 7.5.2002, Συμπεράσματα του Ευρωπαϊκού Συμβουλίου της 15ης Ιουνίου 2001 (έγγραφο 9270 FIN169) και του Συμβουλίου ECOFIN της 17ης Ιουλίου 2000 (έγγραφο 10344/00 FIN273).

[40] Βλέπε την απόφαση του Πρωτοδικείου στην απόφαση T-17/00 (Rothley και λοιποί κατά Κοινοβουλίου) της 26.2.2002.

2. ΠΑΡΑΔΕΙΓΜΑΤΑ ΣΥΝΕΡΓΑΣΙΑΣ ΚΑΙ ΕΣΩΤΕΡΙΚΩΝ ΚΑΙ ΕΞΩΤΕΡΙΚΩΝ ΕΤΑΙΡΙΚΩΝ ΣΧΕΣΕΩΝ ΜΕ ΤΙΣ ΕΘΝΙΚΕΣ ΑΡΧΕΣ

Η υπεραξία που απορρέει από τη συνεργασία μεταξύ διαφορετικών και διάσπαρτων πηγών πληροφόρησης εντός της Κοινότητας και το μεγάλο πεδίο διευρυμένης δράσης της OLAF παρουσιάζονται παρακάτω με παραδείγματα ερευνών και με τη δράση της Επιτροπής στο πλαίσιο προετοιμασίας της διεύρυνσης.

2.1. Εξαγωγή ζάχαρης προς τις ΥΧΕ [41] και επανεισαγωγή ζάχαρης και μειγμάτων ζάχαρης προς την Ευρωπαϊκή Κοινότητα

[41] Μη ευρωπαϊκές υπερπόντιες χώρες και εδάφη που διατηρούν ειδικές σχέσεις με τη Δανία, τη Γαλλία, τις Κάτω Χώρες και το Ηνωμένο Βασίλειο (μεταξύ άλλων Γροιλανδία, Αρούμπα, κ.λ.π....) πρβλ. Παράρτημα II της συνθήκης ΕΚ).

Η Επιτροπή κίνησε έρευνες, προκειμένου να προλάβει τον κίνδυνο δυσλειτουργίας της κοινής οργάνωσης αγοράς ζάχαρης και την απομάκρυνση από τους στόχους της κοινής εμπορικής πολιτικής με ορισμένες ΥΧΕ.

Η OLAF και οι αρμόδιες αρχές των Κάτω Χωρών και του Βελγίου διεξήγαγαν έρευνα στην Αρούμπα τον Νοέμβριο του 1999. Η έρευνα αφορούσε εξαγωγές ζάχαρης που προέρχονταν από την Ευρωπαϊκή Κοινότητα και είχαν τύχει επιστροφών, και την επανεισαγωγή στην Ευρωπαϊκή Κοινότητα ζάχαρης και μείγματος ζάχαρης και σκόνης κακάο από την Αρούμπα, εντός χρονικού διαστήματος μικρότερου από δύο έτη.

Κατά τη διάρκεια της έρευνας διαπιστώθηκε ότι είχαν εξαχθεί 4.500 τόμοι ζάχαρης που είχαν τύχει επιστροφών από το Βέλγιο και τη Γαλλία προς την Αρούμπα. Οι επιχειρήσεις μεταποίησης στην Αρούμπα (καθαρισμός της ζάχαρης και μείξη με τη σκόνη κακάο) δεν αποτελούν ουσιώδη μεταποίηση που μπορεί να δικαιολογήσει την πληρωμή επιστροφών στις εξαγωγές.

Συνεπώς, η Επιτροπή κάλεσε τις αρμόδιες βελγικές και γαλλικές αρχές να κινήσουν τις διαδικασίες ανάκτησης των αδικαιολογήτως καταβληθεισών επιστροφών στις εξαγωγές, σύμφωνα με την κοινοτική νομολογία (2 εκατ. ευρώ στο Βέλγιο και 300.000 ευρώ στη Γαλλία).

Επιπλέον, η OLAF κίνησε έρευνες για την εξαγωγή ζάχαρης με ποσόστωση C (πρόκειται για ζάχαρη που εξάγεται χωρίς δικαίωμα επιστροφής) προς τις ΥΧΕ.

Τα συμπεράσματα των ερευνών αυτών οδήγησαν την Επιτροπή στη θέσπιση μέτρων διασφάλισης για τους κανόνες που αφορούν την εισαγωγή στην Κοινότητα ζάχαρης που προέρχεται από τις ΥΧΕ [42].

[42] Κανονισμός (ΕΚ) της Επιτροπής αριθ. 2423/1999 της 15.11.1999 (ΕΕ L 294 της 16/11/1999) και Κανονισμός (ΕΚ) της Επιτροπής αριθ. 465/2000 της 29.2.2000 (ΕΕ L 65 της 1.3.2000).

2.2. Καταχρήσεις των καθεστώτος ποσοστώσεων γάλακτος

Η OLAF ενημερώθηκε σχετικά με ισχυρισμούς που αφορούσαν την ενδεχόμενη κατάχρηση του συστήματος των ποσοστώσεων γάλακτος στην Ισπανία καθώς και πληροφορίες σχετικές με διάφορες ισπανικές εταιρείες που ενέχονταν σε αυτή την παράτυπη δραστηριότητα. Με βάση αυτές τις πληροφορίες, κινήθηκε εξωτερική έρευνα και ελήφθη απόφαση για σχέδιο δράσης με στόχο τη διεξαγωγή επιτόπιων διοικητικών ελέγχων σε ορισμένους οικονομικούς φορείς, δυνάμει του κανονισμού του Συμβουλίου (ΕΚ, Ευρατόμ) αριθ. 2185/96.

Κατά τη διάρκεια αυτών των εξακριβώσεων, ορισμένες από αυτές τις επιχειρήσεις αρνήθηκαν να συμμορφωθούν με την έρευνα της OLAF που απέβλεπε στη λήψη αντιγράφου των μηχανογραφημένων δεδομένων σε σκληρό δίσκο. Υποβλήθηκε στην ισπανική υπηρεσία πληρωμών (FEGA) αίτημα λήψης των δεόντων μέτρων σύμφωνα με το άρθρο 9 του κανονισμού αριθ. 2185/96, το οποίο υποχρεώνει το σχετικό κράτος μέλος να παράσχει στην OLAF, σύμφωνα με τις εθνικές διατάξεις, τη βοήθεια που απαιτείται για την εκπλήρωση της αποστολής της.

Μετά την παροχή της νόμιμης άδειας από τις ισπανικές δικαστικές αρχές, διεξήχθη η επιχείρηση για την έκδοση αντιγράφου όλων των μηχανογραφημένων δεδομένων και υπήρξε ιδίως πρόσβαση στους αριθμούς παραγωγής και τις πραγματικές πωλήσεις γάλακτος και γαλακτοκομικών προϊόντων αυτών των εταιρειών.

Με βάση τα αντικειμενικά αποδεικτικά στοιχεία που έχουν διαπιστωθεί και παρουσιάζονται στην τελική έκθεση έρευνας της OLAF, η απάτη στον προϋπολογισμό της Κοινότητας εκτιμάται σε περισσότερα από 6 εκατ. ευρώ. Η έκθεση αυτή διαβιβάστηκε στη FEGA προκειμένου να κινηθούν οι διοικητικές διαδικασίες ανάκτησης του ποσού αυτού καθώς και στο γραφείου του ειδικού Εισαγγελέα κατά της δωροδοκίας στην Ισπανία, με βάση τις υπόνοιες πλαστών δηλώσεων των ενεχόμενων εταιρειών όσον αφορά την παραγωγή και τις πωλήσεις γάλακτος. Επίσης, η έκθεση σημειώνει ότι και άλλες ισπανικές εταιρείες είχαν ακολουθήσει ανάλογες πρακτικές και επομένως ζητήθηκε από τις ισπανικές αρχές να επαναπροσδιορίσουν τους συνήθεις ελέγχους τους προκειμένου να διορθωθούν οι εν λόγω αδυναμίες στο γενικό σύστημα ελέγχου.

Αυτή η υπόθεση αποτελεί σαφές παράδειγμα της βοήθειας που προσφέρει η OLAF σε ένα κράτος μέλος για την καταπολέμηση της απάτης, συγκεντρώνοντας την πείρα της σε πολλούς τομείς (έρευνα, μηχανοργανωμένη ανάλυση των αποδεικτικών στοιχείων, νομική συνδρομή) σε μια υπόθεση απάτης με πολλές πτυχές. Στη συγκεκριμένη περίπτωση, το συμβούλιο της μονάδας των δικαστών συνέβαλε καθοριστικά στην επίτευξη της δέουσας δικαστικής εντολής στο κράτος μέλος, που έδινε πρόσβαση στα μηχανογραφημένα αρχεία των εταιρειών. Επίσης, πρέπει να αναγνωριστεί η συμβολή των ισπανικών αρχών, των οποίων η βοήθεια ήταν πολύτιμη για το φάκελο αυτό και επομένως αποδείχθηκε αναμφίβολα το όφελος που μπορεί να επιτευχθεί όταν η OLAF και τα κράτη μέλη συνεργάζονται και εκμεταλλεύονται στο έπακρο τις υποχρεώσεις και δυνατότητες ελέγχου που απορρέουν από τις ευρωπαϊκές ρυθμίσεις.

2.3. Έρευνα για πλαστογραφία, χρήση πλαστού και απάτη που βαρύνει ομάδα ΜΚΟ (μη κυβερνητικές οργανώσεις)

Η επιτυχία των ερευνών της Υπηρεσίας, ιδίως όσον αφορά τις έρευνες σχετικά με τις άμεσες δαπάνες, εξαρτάται αφενός από τις πληροφορίες που έχουν συγκεντρωθεί και αφετέρου σε μεγάλο βαθμό από τη στενή συνεργασία με τα κράτη μέλη. Η επόμενη περίπτωση αποτελεί τυπικό παράδειγμα των δυσχερειών σε αυτόν τον τομέα και ειδικότερα στον τομέα της δικαστικής συνεργασίας μεταξύ των κρατών μελών.

Τον Αύγουστο του 1999, η OLAF πληροφορήθηκε από κράτος μέλος ότι υπάρχουν υπόνοιες διπλής εθνικής και κοινοτικής χρηματοδότησης έργων που εκτελούνταν σε αναπτυσσόμενες χώρες. Οι αιτήσεις χρηματοδότησης είχαν υποβληθεί σε διάφορους δωρητές από διαφορετικές μη κυβερνητικές οργανώσεις που ήταν εγκατεστημένες σε δύο κράτη μέλη. Το Υπουργείο Εξωτερικών, που είχε τις σχετικές πληροφορίες, κατέθεσε καταγγελία στην αρμόδια εισαγγελική αρχή. Το φθινόπωρο του 1999, η OLAF κίνησε την έρευνά της και επικεντρώθηκε σε μια πρώτη δέσμη 16 έργων που παρουσίαζαν κινδύνους διπλής χρηματοδότησης (Ασία, Αφρική και Νότια Αμερική), και τα οποία βρίσκονταν είτε στο στάδιο εξέτασης των αιτήσεων από το Γραφείο Συνεργασίας EuropeAid είτε στο στάδιο λήψης απόφασης σχετικά με τις αιτήσεις αυτές.

Τον Νοέμβριο του 1999, όπως επιτρέπεται από τον κανονισμό αριθ. 1073/99, ο Γενικός Διευθυντής της OLAF προσέφυγε στον αρμόδιο εισαγγελέα του σχετικού κράτους μέλους. Οι έρευνες που διεξήχθησαν από τις τοπικές δικαστικές αρχές τον Φεβρουάριο του 2000 απέδειξαν ότι η ΜΚΟ ενεργούσε κατόπιν υποδείξεων που είχαν δοθεί από τη μητρική ΜΚΟ, η οποία βρισκόταν σε τρίτο κράτος μέλος.

Η έρευνα που διενεργήθηκε στις αρχές Δεκεμβρίου του 2000 στην έδρα της μητρικής ΜΚΟ με την παρουσία της OLAF επέτρεψε την επαλήθευση των υποψιών. Η διπλή χρηματοδότηση των 16 έργων που είχε εντοπιστεί από την αρχή ανερχόταν σε 4.262.633 δολάρια Αμερικής (χωρίς να υπολογίζεται η χρηματοδότηση που είχε χορηγηθεί από την Κοινότητα αλλά είχε δεσμευθεί μετά την έρευνα της OLAF). Παράλληλα, οι αρχές του τρίτου κράτους μέλους σημείωσαν ότι δεν μπορούσαν να συνεχίσουν τη δίωξη λόγω νομικών δυσχερειών.

Εκτός από την ένταση των προσπαθειών που κατέβαλε καθεμία από τις ενδιαφερόμενες εθνικές αρχές, πρέπει να τονιστεί ο ρόλος που ανέλαβε η OLAF από το 1999 όσον αφορά :

- την ανάλυση και τον εντοπισμό των πολύγλωσσων έργων, για τα οποία υπάρχουν υποψίες ότι υπερχρηματοδοτούνται και από άλλους οργανισμούς δωρητές, που είναι εγκατεστημένοι μερικές φορές εκτός της Ευρωπαϊκής Ένωσης (Παγκόσμια Τράπεζα, BAD [43], Νορβηγία, ...), και την παράλληλη κινητοποίηση των αντιπροσωπειών της Επιτροπής σε τρίτες χώρες. τον εντοπισμό των εγγράφων κατά τη διάρκεια των ερευνών στα γραφεία της μητρικής ΜΚΟ στο Λονδίνο.

[43] Αφρικανική Τράπεζα Ανάπτυξης

- την ευαισθητοποίηση των εθνικών δικαστικών αρχών, τη διασφάλιση του συντονισμού μεταξύ αυτών, την παροχή της αναγκαίας δικαστικής συνδρομής και της τεχνικής στήριξης (μεταφράσεις των εκθέσεων, έργα ...) .

- τη διασφάλιση του συντονισμού εντός της Επιτροπής για την πορεία της υπόθεσης ως προς το θέμα της παράστασής της ως πολιτικής ενάγουσας.

Σε αυτή την υπόθεση, η συνεργασία μεταξύ της Επιτροπής και των εθνικών αρχών ποινικών ερευνών επέτρεψε τη δίωξη της απάτης στο επίπεδο της Ένωσης και αυτό παρά τις νομικές δυσχέρειες που παρουσιάστηκαν στη χώρα όπου είχε την έδρα της η μητρική ΜΚΟ. Ωστόσο, χρειάστηκε να προτείνει η OLAF τη συγκέντρωση των διώξεων από τις δικαστικές αρχές σε ένα ενδιαφερόμενο κράτος μέλος και να δεχθούν οι αρχές αυτές να αναλάβουν την υπόθεση άλλων εθνικών αρχών έρευνας με τη συμφωνία και τη στήριξή τους. Διαφορετικά, η έρευνα δεν θα μπορούσε να συνεχιστεί. Η υπόθεση καταδεικνύει την ανάγκη εξεύρεσης λύσεων όσον αφορά τη διάσπαση των ερευνών και των διώξεων εντός της Ευρωπαϊκής Κοινότητας και τα εμπόδια που απορρέουν από τον κατακερματισμό του ευρωπαϊκού ποινικού δικαστικού χώρου. Με βάση αυτή την περίπτωση και πολλές άλλες η Επιτροπή εκτιμά αναγκαία την αποφασιστική πρόοδο σύμφωνα με τον προβληματισμό που περιλαμβάνεται στην Πράσινη Βίβλο για την ποινική προστασία των κοινοτικών οικονομικών συμφερόντων και τη δημιουργία ευρωπαϊκής εισαγγελικής αρχής.

2.4. Η προηγούμενη πείρα στις υποψήφιες χώρες : Πολωνία

Η OLAF προετοίμασε από κοινού με την Πολωνία ένα έργο στα πλαίσια του Phare που απέβλεπε στη δημιουργία διυπουργικής δομής για την καταπολέμηση της απάτης σε αυτή τη χώρα. Η έναρξη του έργου έγινε τον Ιανουάριο του 2001. Ο πρώτος στόχος έγκειτο στη δημιουργία υπηρεσίας συντονισμού της καταπολέμησης της απάτης που να είναι ταυτόχρονα ειδικευμένη, ανεξάρτητη και πολυσχιδής προκειμένου να ενισχυθούν οι επιχειρησιακές ικανότητες των πολωνικών αρχών. Επιπλέον, οι δραστηριότητες που διενεργήθηκαν κατά τη διάρκεια του πρώτου έτους αυτής της διετούς πρωτοβουλίας βελτίωσαν την ευαισθητοποίηση ως προς την καταπολέμηση της απάτης μεταξύ των αρμόδιων αρχών στην Πολωνία. Αυτό συμπίπτει με τους σφαιρικούς στόχους της κυβέρνησης να ενισχύσει τη διαφάνεια και την ακεραιότητα του πολωνικού δημόσιου τομέα καθώς και να εγγυηθεί την αποτελεσματική προστασία των κοινοτικών κεφαλαίων.

Η πολυπλοκότητα της πολωνικής διοίκησης, η συνεχής προσαρμογή της δομής της ενόψει της προσχώρησης και οι διαδοχικές τροποποιήσεις των πολωνικών νομοθετικών και διοικητικών διατάξεων δεν διευκολύνουν την ταχεία εφαρμογή του σχεδίου αυτού. Ωστόσο, η οικονομική στήριξη της Ένωσης αποτελεί σημαντικό στοιχείο ώστε να μπορέσουν οι πολωνικές αρχές να αυξήσουν την ικανότητά τους να καταπολεμούν την απάτη εις βάρος του κοινοτικού προϋπολογισμού. Επομένως, προβλέπονται δράσεις παρακολούθησης του πολωνικού έργου.

Αυτές οι δυσκολίες, που συνήθως έχουν τοπικό χαρακτήρα δεν μπορούν να γενικευθούν όλες για το σύνολο των υποψηφίων χωρών. Ωστόσο η πείρα από την Πολωνία τονίζει ακόμα μια φορά την ανάγκη συνεχούς επένδυσης στην κατάρτιση και στις κατάλληλες συνθήκες εργασίας στις υποψήφιες χώρες, συμπεριλαμβανομένης της ανάπτυξης αποτελεσματικών συστημάτων πληροφορικής για να στηρίξουν τις δραστηριότητες κατά της απάτης με στόχο την προστασία των οικονομικών συμφερόντων της Επιτροπής. Επιπλέον, η πείρα απέδειξε ότι η αποτελεσματική και ισοδύναμη προστασία των οικονομικών συμφερόντων των Κοινοτήτων στις υποψήφιες χώρες εξασφαλίζεται μόνο με τον εσωτερικό συντονισμό, που θα λειτουργεί δεόντως, μεταξύ όλων των αρχών που ασχολούνται με τη διαχείριση, την εφαρμογή ή τον έλεγχο της χρηματοδότησης της Ευρωπαϊκής Ένωσης.

3. ΠΑΡΑΚΟΛΟΥΘΗΣΗ ΤΟΥ ΠΡΟΓΡΑΜΜΑΤΟΣ ΔΡΑΣΗΣ 2001-2003

Η Επιτροπή παρουσιάζει με το παρόν έγγραφο ενδιάμεση έκθεση για την εκτέλεση του προγράμματος δράσης για την προστασία των οικονομικών συμφερόντων των Κοινοτήτων και την καταπολέμηση της απάτης για την περίοδο 2001-2003. Η παρούσα έκθεση έχει ως στόχο να τονίσει την αποτελεσματική υλοποίηση των δράσεων που προβλέπονται στο πλαίσιο του 2001, με την τήρηση της υλοποίησης των μεγάλων στόχων που αποφασίστηκαν με την στρατηγική προσέγγιση του Ιουνίου του 2000.

Η κατάσταση προόδου των μέτρων που προβλέπονται στο πρόγραμμα δράσης παρουσιάζεται με μορφή πίνακα [44]. Στον πίνακα αυτό σημειώνονται τα σχετικά στοιχεία για την τήρηση του προσωρινού χρονοδιαγράμματος, τις πιλοτικές υπηρεσίες καθώς και ενδεχομένως τον εντοπισμό των νομικών ή άλλων μέσων.

[44] Ο πίνακας δεν περιλαμβάνει τις δράσεις για τις οποίες δεν προβλέπεται κανένα διάβημα για το 2001. Όσον αφορά τις στήλες του πίνακα :

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Τίτλος II: Μέτρα των κρατών μελών για την εφαρμογή του άρθρου 280 της Συνθήκης ΕΚ

Για δεύτερη φορά, η συνεργασία με τα κράτη μέλη σε μη επιχειρησιακό επίπεδο αντικατοπτρίζεται στην ετήσια έκθεση της Επιτροπής για την προστασία των οικονομικών συμφερόντων των Κοινοτήτων.

Σύμφωνα με το άρθρο 280 της συνθήκης ΕΚ, το δεύτερο μέρος της έκθεσης παρουσιάζει τις κοινές προσπάθειες των αρχών των κρατών μελών κατά το έτος 2001 με σκοπό την προστασία των οικονομικών συμφερόντων των Κοινοτήτων. Συντάχθηκε με βάση ερωτηματολόγιο που καταρτίστηκε με τη συνεργασία των κρατών μελών. Η Επιτροπή παραδέχεται ότι η αξιολόγηση των δραστηριοτήτων των κρατών μελών πόρρω απέχει ακόμα από μια πραγματικά συγκριτική ανάλυση, όπως την έχει ζητήσει το Ευρωπαϊκό Κοινοβούλιο. Εντούτοις, η Επιτροπή εξαρτάται σε πολύ μεγάλο βαθμό από τις πληροφορίες που λαμβάνει, παρέχοντας ταυτόχρονα τα ερμηνευτικά στοιχεία που είναι αναγκαία για την καλή κατανόηση εκ μέρους των κρατών μελών των υποχρεώσεών τους που απορρέουν από τις κανονιστικές ρυθμίσεις.

Θα μπορούσε να αποτελέσει αντικείμενο προβληματισμού η δυνατότητα να συμπληρωθεί αυτή η εργασία με εκείνη που συνδέεται με την υγιή δημοσιονομική διαχείριση που διεξάγεται στο πλαίσιο της ετήσιας διαδικασίας απαλλαγής. Σχετικά η Επιτροπή υποβάλλει στη δημοσιονομική αρχή έκθεση με βάση τις απαντήσεις των κρατών μελών στις παρατηρήσεις του Ελεγκτικού Συνεδρίου [45].

[45] Απαντήσεις των κρατών μελών στις παρατηρήσεις του Ελεγκτικού Συνεδρίου στην ετήσια έκθεση και τις ειδικές εκθέσεις τους. Η διαδικασία αυτή καθιερώθηκε μετά το Ευρωπαϊκό Συμβούλιο του Δουβλίνο τον Δεκέμβριο 1996. Τον Απρίλιο 2002, κατά την ψήφιση της απαλλαγής για το 2000, Το Ευρωπαϊκό Κοινοβούλιο ζήτηση από το Ελεγκτικό Συνέδριο να προβεί στην αξιολόγηση του συνολικού κόστους των εσωτερικών και εξωτερικών ελέγχων των κοινοτικών κονδυλίων, κάνοντας διάκριση μεταξύ εκείνων που αφορούν τον κοινοτικό προϋπολογισμό και εκείνων που αφορούν τους προϋπολογισμούς των κρατών μελών.

Το δεύτερο τμήμα της έκθεσης αρχίζει με ανασκόπηση των νομοθετικών εξελίξεων στα κράτη μέλη που αποβλέπουν στις εφαρμογές του άρθρου 280 της συνθήκης που έγιναν το 2001, και ακολουθούν δύο τμήματα αφιερωμένα στην κατάσταση της κύρωσης και της εφαρμογής της σύμβασης της 26ης Ιουλίου 1995 για την προστασία των οικονομικών συμφερόντων των Ευρωπαϊκών Κοινοτήτων και των πρωτοκόλλων της. [46]

[46] Σύμβαση της 26ης Ιουλίου 1995 για την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.95, σ. 48) και τα πρόσθετα πρωτόκολλα (ΕΕ C 313 της 23.10.1996, σ. 1- ΕΕ C 221 της 19.7.1997, σ. 11- ΕΕ C 151 της 20.5.1997, σ. 1).

Στη συνέχεια παρέχονται πληροφορίες σχετικά με τους μηχανισμούς για τον εσωτερικό συντονισμό του ελέγχου και για τις ανακριτικές αρχές σε κάθε κράτος μέλος, καθώς και για τη συνεργασία μεταξύ των αρμοδίων αρχών των διαφόρων κρατών μελών και μεταξύ αυτών και της Επιτροπής.

Οι πληροφορίες που παρέχονται από τα κράτη μέλη καταδεικνύουν ότι η οργάνωσή τους είναι γενικά συμβατή προς τον κοινό στόχο της προστασίας των οικονομικών συμφερόντων των Κοινοτήτων, βάσει της αρχής της ισοδυναμίας που καθορίζεται στο άρθρο 280 της συνθήκης ΕΚ. Εντούτοις, μια κατατμημένη προσέγγιση, είτε ανά τομέα πολιτικής, είτε ανά διοικητική ενότητα ή κράτος μέλος, ίσως να περιόριζε την αποτελεσματικότητα της πρόληψης και της καταπολέμησης της απάτης. Υπό το πρίσμα αυτό, μερικά κράτη μέλη επισήμαναν ότι υπάρχει ακόμα περιθώριο βελτίωσης του συντονισμού.

Τέλος, όπως και στην προηγούμενη έκθεση, ένα ειδικό τμήμα αφορά την ανάκτηση. Στο πλαίσιο αυτό, η Επιτροπή καταβάλλει προσπάθειες να επαληθεύει την ύπαρξη καλής συνεργασίας μεταξύ των δικαστικών και των διοικητικών αρχών στα κράτη μέλη, προκειμένου να εξασφαλίζεται η ουσιαστική ανάκτηση των εκκρεμουσών οφειλών.

Η Επιτροπή έχει απόλυτη επίγνωση ότι μια πραγματικά συγκριτική ανάλυση των ενεργειών των κρατών μελών χρειάζεται, όπως υπογραμμίστηκε σε προηγούμενες εκθέσεις, στενότερη εναρμόνιση των εννοιών του ελέγχου και των κυρώσεων. Έτσι, η Επιτροπή έχει αναλάβει, στο πλαίσιο της CoCoLaF, ένα εγχείρημα που αποβλέπει στον καλύτερο ορισμό αυτών των εννοιών.

4. κειμενα που συμβάλλουν στην εφαρμογη του αρθρου 280 της συνθηκης εκ - οι βασικες νομοθετικες εξελιξεις

Ο κατωτέρω πίνακας παρουσιάζει τις σημαντικότερες νομοθετικές πράξεις που συμβάλλουν στην εφαρμογή του άρθρου 280 της Συνθήκης, οι οποίες εκδόθηκαν κατά τη διάρκεια του 2001. Κατά συνέπεια, ορισμένα κράτη μέλη ενδέχεται να μην αναφέρονται αποκλειστικά λόγω του γεγονότος ότι το 2001 θέσπισαν μέτρα διοικητικού χαρακτήρα ή είχαν αναπτύξει πλούσια νομοθετική δραστηριότητα κατά τα προηγούμενα έτη.

4.1. Ίδιοι πόροι: βασικές νομοθετικές εξελίξεις

Κράτος μέλος // Μέτρο

EL // Ο νέος τελωνειακός κώδικας (νόμος 2960/2001) εναρμονίζει την εθνική νομοθεσία με την κοινοτική νομοθεσία, ιδίως όσον αφορά τις παραβάσεις των τελωνειακών διατάξεων.

F // Το άρθρο 28-1 του κώδικα ποινικής δικονομίας, που εξουσιοδοτεί ορισμένους τελωνειακούς υπαλλήλους να διενεργούν δικαστικές έρευνες, ιδίως στους τομείς που αφορούν την απάτη σε βάρος των κοινοτικών οικονομικών συμφερόντων, άρχισε να εφαρμόζεται τον Δεκέμβριο του 2001 (παραβάσεις που προβλέπονται από τον τελωνειακό κώδικα, και ιδίως στον τομέα των παραδοσιακών ιδίων πόρων και των γεωργικών δαπανών). Οι διατάξεις αυτές διευκολύνουν τις έρευνες σε περισσότερα του ενός κράτη μέλη.

Συνολικά, έχουν εξουσιοδοτηθεί 73 υπάλληλοι να διενεργούν δικαστικές έρευνες.

IRL // Ο νόμος του Μαρτίου 2001 για τα τελωνεία και τους ειδικούς φόρους κατανάλωσης (αμοιβαία συνδρομή) θέτει σε εφαρμογή, μεταξύ άλλων, τη Σύμβαση CIS και τη Σύμβαση περί αμοιβαίας συνδρομής.

I // Έκδοση ενός νέου νομοθετικού διατάγματος (αριθ. 68 της 19ης Μαρτίου 2001 «Προσαρμογή των καθηκόντων της Guardia di Finanza, σύμφωνα με το άρθρο 4 του νόμου αριθ. 78 της 31.3.2000). Το διάταγμα εκδόθηκε στο πλαίσιο της μεταρρύθμισης των καθηκόντων των αστυνομικών δυνάμεων, σύμφωνα με το νόμο αριθ. 78 της 31.3.2000. Επαναπροσδιορίζει τη θεσμική αποστολή της Guardia di Finanza (Σώμα διερεύνησης οικονομικών υποθέσεων) ως «αστυνομικού σώματος διερεύνησης οικονομικών και δημοσιονομικών υποθέσεων για την προστασία του προϋπολογισμού του κράτους, των περιφερειών, των οργανισμών τοπικής αυτοδιοίκησης και της Ευρωπαϊκής Ένωσης». Το εν λόγω διάταγμα επικυρώνει τις ειδικές εξουσίες των υπαλλήλων της Guardia di Finanza να διενεργούν έρευνες για την πρόληψη, τη διερεύνηση και την καταστολή των παραβάσεων σε βάρος των πόρων και των δαπανών του προϋπολογισμού της Ευρωπαϊκής Ένωσης.

// Έκδοση ενός νέου νόμου (αριθ. 92 της 19ης Μαρτίου 2001) που τροποποιεί τις διατάξεις σε θέματα καταστολής του λαθρεμπορίου τσιγάρων. Σύμφωνα με το νόμο αυτό:

- το λαθρεμπόριο είναι έγκλημα που τιμωρείται με φυλάκιση δύο έως πέντε ετών, όταν η ποσότητα των λαθραίων τσιγάρων υπερβαίνει τα 10 χλγ.

- τα ακόλουθα περιστατικά επιφέρουν προσαύξηση των ποινών:

- χρησιμοποίηση μεταφορικών μέσων που τροποποιούνται για να παρεμποδίζουν τη δράση των αστυνομικών αρχών ή να προξενούν κίνδυνο.

- χρησιμοποίηση νομικών προσώπων ή χρηματοοικονομικών δυνατοτήτων σε χώρες που δεν έχουν επικυρώσει τη Σύμβαση του Στρασβούργου περί της νομιμοποίησης εσόδων από παράνομες δραστηριότητες.

- έχει προβλεφθεί η συνεργασία των καπνοπαραγωγών για τον προσδιορισμό της προέλευσης αυτού του εμπορεύματος.

- η διαχείριση των κατασχόμενων ή δημευόμενων εμπορευμάτων έχει καταστεί ευκολότερη και οικονομικότερη.

Έχει ορισθεί ως νέα αξιόποινη πράξη η σύσταση οργάνωσης με στόχο τη λαθρεμπορία τσιγάρων, η οποία τιμωρείται με φυλάκιση τριών έως οκτώ ετών και υπάγεται στην αρμοδιότητα των νομαρχιακών διευθύνσεων για την καταπολέμηση της μαφίας.

NL // Το δεύτερο τμήμα του Κοινοβουλίου εξέδωσε το νόμο για τον έλεγχο των κοινοτικών επιδοτήσεων. Ο νόμος αυτός θεσπίζει τις τρεις ακόλουθες υπουργικές αρμοδιότητες: το δικαίωμα ενημέρωσης από τον οργανισμό διαχείρισης, το δικαίωμα έκδοσης οδηγιών προς τον οργανισμό διαχείρισης και η είσπραξη κεφαλαίων από τον οργανισμό διαχείρισης.

P // Θέσπιση νέου γενικού καθεστώτος για τις φορολογικές παραβάσεις και επαναπροσδιορισμός των φορολογικών εγκλημάτων: διαχωρισμός ανάμεσα στα κοινά φορολογικά εγκλήματα, τα τελωνειακά εγκλήματα, τα φορολογικά εγκλήματα και τα εγκλήματα κατά της κοινωνικής ασφάλειας.

Η διενέργεια ερευνών σχετικά με τις εν λόγω οικονομικές και χρηματοοικονομικές παραβάσεις υπάγεται στην αρμοδιότητα της δικαστικής αστυνομίας, όταν οι παραβάσεις αυτές έχουν οργανωμένο χαρακτήρα ή/και διεθνή ή διεθνική διάσταση.

Όσον αφορά τους ελέγχους, η DGAIEC (πορτογαλικά τελωνεία) εξέδωσε τις διατάξεις εφαρμογής για τα τοπικά τελωνεία, μετά τις τροποποιήσεις του τελωνειακού κώδικα της ΕΚ και τις εκτελεστικές διατάξεις.

Όσον αφορά την ειδική σφραγίδα για τη σφράγιση των βιομηχανοποιημένων καπνών, έχει εκδοθεί κώδικας που επιτρέπει στην DGAIEC να ανιχνεύει την καταγωγή τους.

FIN // Με τη νομοθετική πράξη 875/2001, η οποία τροποποιεί τον ποινικό κώδικα, επικαιροποιήθηκαν οι διατάξεις περί δημεύσεως περιουσιακών στοιχείων.

S // Ο σουηδικός νόμος που ποινικοποιεί το λαθρεμπόριο αντικαταστάθηκε την 1η Ιανουαρίου 2001 από το νόμο 2000/1225. Οι παραβάσεις της τελωνειακής νομοθεσίας είναι δυνατό να τιμωρούνται με φυλάκιση δύο ετών. Για τις σοβαρές παραβάσεις, είναι δυνατό να επιβληθεί φυλάκιση μέχρι έξι έτη.

// Η Σουηδία διαθέτει από καιρό ποινικό δικαστήριο για τον τομέα των τελωνειακών εγκλημάτων που ανταποκρίνεται στις απαιτήσεις του άρθρου 280. Ο νέος νόμος της 1ης Ιανουαρίου 2001 (2000/1225) έχει ενισχύσει τις εξουσίες του εισαγγελέα για τις τελωνειακές παραβάσεις.

4.2. Γεωργικές δαπάνες: βασικές νομοθετικές εξελίξεις

Κράτος μέλος // Μέτρο

B // Βασιλικό διάταγμα της 15ης Μαΐου 2001 σχετικά με τα διοικητικά πρόστιμα: σε περίπτωση που ο εισαγγελέας δεν κοινοποιήσει στη διοίκηση, εντός τριών μηνών από την παραλαβή της δικογραφίας, αν πρέπει να επιβάλει κυρώσεις ή όχι, η διοίκηση αποφασίζει αν πρέπει να επιβάλει διοικητικό πρόστιμο.

EL // Ο νέος νόμος 2945/2001 περιέχει διατάξεις για την καταπολέμηση της απάτης σε βάρος του ΕΓΤΠΕ-Εγγυήσεων:

- ο οργανισμός πληρωμών (ΕΠΑΑ) έχει την εξουσία να διενεργεί επιτόπιους ελέγχους και διασταυρούμενους ελέγχους σε περίπτωση που υπάρχει υπόνοια παρατυπιών.

- δυνατότητες αναστολής πληρωμών και ανάκτησης.

- διαβίβαση των αποδεικτικών στοιχείων στα πειθαρχικά όργανα και στις διωκτικές αρχές σε περίπτωση παρατυπιών.

- ο οργανισμός πληρωμών και ελέγχου (ΟΠΕΚΕΠΕ) είναι αρμόδιος για την πρόληψη και την καταστολή όλων των ατασθαλιών.

- δυνατότητα επιβολής κυρώσεων βάσει απόφασης του Υπουργείου γεωργίας.

- άλλοι οργανισμοί παρέχουν νομική συνδρομή στον ΟΠΕΚΕΠΕ.

E // Νόμος 24/2001 που τροποποιεί τον γενικό νόμο για τον προϋπολογισμό:

Ορισμός του αρμόδιου οργάνου και καθορισμός των καθηκόντων τα οποία οφείλει να ασκεί η προβλεπόμενη από τον κανονισμό 4045/89 ειδική υπηρεσία.

Ορισμός των υπηρεσιών, σε εθνικό και περιφερειακό επίπεδο, που είναι αρμόδιες για τη διενέργεια των προβλεπόμενων από τον κανονισμό 4045/89 ελέγχων.

F // Το άρθρο 28-1 του κώδικα ποινικής δικονομίας εξουσιοδοτεί ορισμένους τελωνειακούς υπαλλήλους να διενεργούν δικαστικές έρευνες, ιδίως στους τομείς που αφορούν την απάτη σε βάρος των κοινοτικών οικονομικών συμφερόντων, άρχισε να εφαρμόζεται τον Δεκέμβριο του 2001 (παραβάσεις που προβλέπονται από τον τελωνειακό κώδικα, και ιδίως όσον αφορά τους παραδοσιακούς ιδίους πόρους και τις γεωργικές δαπάνες. Βλέπε επίσης σημείο 4.1 ανωτέρω).

// Έχει καταρτισθεί σχέδιο διατάγματος σχετικά με τον έλεγχο της παραγωγής αγελαδινού γάλακτος και με τις διατάξεις είσπραξης συμπληρωματικής εισφοράς.

I // Το νομοθετικό διάταγμα αριθ. 223 της 14.05.2001 θέσπισε νέες κυρώσεις στον τομέα της κοινοτικής ενίσχυσης και της παραγωγής ελαιολάδου και της μεταποίησης επιτραπέζιων ελιών. Η αρμόδια Διεύθυνση για τις πολιτικές της αγοράς του Υπουργείου Γεωργίας και Δασών διατύπωσε τη σύμφωνη γνώμη της για το σχέδιο νομοθετικού διατάγματος αναφορικά με το σύστημα κυρώσεων βάσει του κανονισμού αριθ. 4045/89.

Το νομοθετικό διάταγμα αριθ. 68 της 19ης Μαρτίου 2002:

- ανέθεσε στην Guardia di Finanza την αποστολή «αστυνομικού σώματος οικονομικών και χρηματοοικονομικών υποθέσεων για την προστασία του προϋπολογισμού του κράτους, των περιφερειών, των οργανισμών τοπικής αυτοδιοίκησης και της Ευρωπαϊκής Ένωσης».

- παρέχει στους υπαλλήλους της Guardia di Finanza το δικαίωμα να διενεργούν κατ` οίκον έρευνες, ανακρίσεις, επιθεωρήσεις και έρευνες σε τράπεζες στον εν λόγω τομέα, και τα ίδια δικαιώματα τα οποία διέθεταν στον τομέα του ΦΠΑ και της έμμεσης φορολογίας.

Έχει συσταθεί ειδική μονάδα ελέγχου για τους τομείς της γεωργίας, των τροφίμων και της προστασίας των δασών (NAF) στο εσωτερικό του Υπουργείου Γεωργίας.

IRL // Νομοθετική πράξη του Μαρτίου 2001 για τις ασθένειες των ζώων: παραχώρηση πρόσθετων εξουσιών στους εντεταλμένους υπαλλήλους για τη διενέργεια εμπορικών ελέγχων και για την επιβολή αυστηρότερων κυρώσεων.

NL // Το πρώτο και το δεύτερο τμήμα του Κοινοβουλίου εξέδωσαν το νόμο για την όγδοη τροποποίηση του «Νόμου των Κάτω Χωρών για τους λογαριασμούς του κράτους» και το νόμο για την παρακολούθηση των ευρωπαϊκών επιδοτήσεων (τέθηκαν σε ισχύ την 1η Μαΐου 2002):

- απαριθμούνται οι ελεγκτικές αρμοδιότητες του Ελεγκτικού Συνεδρίου όσον αφορά τη χρησιμοποίηση των κοινοτικών επιχορηγήσεων (ως το επίπεδο του τελικού δικαιούχου)

- θεσπίζεται παράλληλη αρμοδιότητα του Υπουργού όσον αφορά το δικαίωμα να ενημερώνεται από τον οργανισμό διαχείρισης, το δικαίωμα να δίνει οδηγίες στον οργανισμό διαχείρισης και το δικαίωμα είσπραξης ποσών από τον οργανισμό διαχείρισης.

P // Έχουν θεσπιστεί για την περίοδο 2001 έως 2006 νέες γενικές διατάξεις εφαρμογής του σχεδίου αγροτικής ανάπτυξης, με την ονομασία RURIS:

- η καταβολή των ενισχύσεων πραγματοποιείται μόνον εφόσον ο δικαιούχος έχει εξοφλήσει τις οφειλές του έναντι των οργανισμών πληρωμής.

- οι οργανισμοί πληρωμής μπορούν να προβαίνουν σε αντιστάθμιση επί των οφειλών του δικαιούχου.

- η καταγγελία της σύμβασης συνεπάγεται την υποχρέωση επιστροφής των καταβληθεισών ενισχύσεων και την αναστολή του δικαιώματος επιλεξιμότητας.

οι βεβαιώσεις χρέους που εκδίδονται από τους οργανισμούς πληρωμής είναι εκτελεστές.

FIN // Γενικό μέτρο: ο νόμος 688/2001 για τις κρατικές ενισχύσεις καλύπτει, μεταξύ άλλων, την είσπραξη απαιτήσεων και τον έλεγχο των δημοσίων ενισχύσεων, περιλαμβανομένων των κοινοτικών ενισχύσεων.

S // Γενικό μέτρο: από τον Μάρτιο του 2001, η προστασία των οικονομικών συμφερόντων της Κοινότητας και οι σχέσεις με την OLAF συντονίζονται από μια υπηρεσία οικονομικών εγκλημάτων και συμβούλιο αρμόδιο για την απάτη σε κοινοτικό επίπεδο (βλέπε σημείο 4.1).

UK // (Αγγλία) Νέες κανονιστικές διατάξεις για τις διαρθρώσεις της αλιείας και της υδατοκαλλιέργειας: ρυθμίζουν τους όρους χορήγησης εθνικών και κοινοτικών επιδοτήσεων (ΧΜΠΑ) και τα μέτρα ελέγχου και είσπραξης (SI 2001 αριθ. 117).

Ισοδύναμες, αλλά χωριστές, διατάξεις έχουν εκδοθεί στη Σκωτία, την Ουαλία και τη Βόρεια Ιρλανδία.

4.3. Διαρθρωτικές δράσεις: βασικές νομοθετικές εξελίξεις

Κράτος μέλος // Μέτρο

DK // Διάταγμα αριθ. 132 της 1ης Μαρτίου 2001 σχετικά με την κατανομή αρμοδιοτήτων για τη διαχείριση των ενισχύσεων του Ευρωπαϊκού Κοινωνικού Ταμείου:

σύνθεση και αποστολή των επιτροπών παρακολούθησης για τον Στόχο 3 και την Πρωτοβουλία EQUAL. μέτρα του ΕΚΤ βάσει του Στόχου 2. κεντρικές και περιφερειακές επιτροπές έγκρισης έργων. οργάνωση των κεντρικών και περιφερειακών φορέων διαχείρισης έργων, ευθύνη και αποστολές. χρησιμοποίηση του ηλεκτρονικού συστήματος (βάσει του Διαδικτύου). διενέργεια ελέγχων και δημοσιονομικών ελέγχων, και ιδίως υποχρέωση κοινοποίησης παρατυπιών. απαίτηση να διενεργεί ο αρμόδιος φορέας για την εκτέλεση έργων τουλάχιστον μία επίσκεψη επίβλεψης και ελέγχου για κάθε έργο κατά την περίοδο που καλύπτεται από την επιχορήγηση.

Διάταγμα αριθ. 133 της 1ης Μαρτίου 2001 σχετικά με τις ενισχύσεις του ΕΚΤ. όροι για τη χορήγηση των ενισχύσεων. έλεγχος και παρακολούθηση. χρησιμοποίηση του ηλεκτρονικού συστήματος (βάσει του Διαδικτύου). πρόσβαση στη δικαιοσύνη. είσπραξη απαιτήσεων και επιβολή κυρώσεων.

Επιβάλλεται τραπεζική εγγύηση για όλους τους δικαιούχους ιδιωτικών και ανεξάρτητων ενισχύσεων.

Για να είναι δυνατή η καταβολή της ενίσχυσης σε ένα έργο, απαιτείται ένας ελεγκτής να βεβαιώσει την καταλληλότητα των διαδικασιών και συστημάτων καταγραφής του έργου.

EL // Ο νόμος 2860/2000 δημιούργησε νέα όργανα διαχείρισης και ελέγχου, ιδίως την επιτροπή παρακολούθησης του Κοινοτικού Πλαισίου Στήριξης, την επιτροπή παρακολούθησης των επιχειρησιακών προγραμμάτων, τον κεντρικό οργανισμό διαχείρισης του ΚΠΣ, τους οργανισμούς διαχείρισης των επιχειρησιακών προγραμμάτων, τον οργανισμό πληρωμής και την επιτροπή εξωτερικού δημοσιονομικού ελέγχου (ΕΔΕΛ).

E // Βασιλικό νομοθετικό διάταγμα αριθ. 1098/2001: ορίζει το ισχύον νομικό πλαίσιο για την ανάθεση δημοσίων συμβάσεων.

// Νόμος 24/2001 που τροποποιεί το νόμο για τις δημόσιες συμβάσεις:

- απαιτεί την παροχή νέων εγγυήσεων για τη φερεγγυότητα των υποβαλλόντων προσφορές.

- ρυθμίζει τα ζητήματα ανάθεσης των συμβάσεων υπηρεσιών στον τομέα της διαχείρισης των συστημάτων πληροφόρησης.

I // Έκδοση νέου νομοθετικού διατάγματος (αριθ. 68 της 19ης Μαρτίου 2001 «Προσαρμογή των καθηκόντων της Guardia di Finanza, σύμφωνα με το άρθρο 4 του νόμου αριθ. 78 της 31.3.2000).

NL // Έκδοση του νόμου για την όγδοη τροποποίηση του «Νόμου των Κάτω Χωρών για τους λογαριασμούς του κράτους» και του νόμου για την παρακολούθηση των ευρωπαϊκών επιχορηγήσεων: βλέπε σημείο 4.2 ανωτέρω.

A // Έχει συναφθεί σύμβαση με το ομοσπονδιακό κράτος και τα ομόσπονδα κράτη (η σύμβαση καλύπτει όλους τους αρμόδιους αυστριακούς οργανισμούς που είναι υπεύθυνοι για τη διαχείριση των διαρθρωτικών παρεμβάσεων και έργων για τα οποία απαιτείται η άμεση ή έμμεση προστασία των οικονομικών συμφερόντων της Κοινότητας).

P // Κατ` εφαρμογή των κανονισμών αριθ. 1260/99, 438/2001 και 448/2001, καταρτίστηκε ειδικό εθνικό νομοθετικό πλαίσιο για το Κοινοτικό Πλαίσιο Στήριξης (ΚΠΣ) III:

- νομοθετικό διάταγμα που διέπει τη λειτουργία του εθνικού συστήματος ελέγχου (SNC), του ΚΠΣ III.

- βάσει αυτού του νομοθετικού διατάγματος, η γενική επιθεώρηση οικονομικών (IGF) είναι η αρμόδια αρχή για να εκδίδει τη δήλωση και να συντονίζει τις ανακοινώσεις παρατυπιών.

- περιφερειακό νομοθετικό διάταγμα που θέσπισε το ίδρυμα διαχείρισης κοινοτικών κεφαλαίων (IGFC) στην αυτόνομη περιοχή της Μαδέρας.

FIN // Γενικό μέτρο: βλέπε σημείο 4.2.

// Εκδόθηκαν οι ακόλουθοι νόμοι:

- νομοθετική πράξη 1268/2000 που τροποποιεί τη μέθοδο διαχείρισης των Διαρθρωτικών Ταμείων, τέθηκε σε ισχύ την 1η Ιανουαρίου 2001: διατάξεις διαχείρισης και ελέγχου όσον αφορά τις κοινοτικές Πρωτοβουλίες και το ΕΚΤ.

- νομοθετική πράξη 574/2001 για τα μέτρα περιφερειακής ανάπτυξης: διατάξεις για την εφαρμογή των κοινοτικών Πρωτοβουλιών και για την είσπραξη των διαρθρωτικών και εθνικών χρηματοδοτήσεων.

- νομοθετική πράξη 1113/2001 που τροποποιεί τα μέτρα στον τομέα της απασχόλησης: κατευθυντήριες γραμμές για τις δημόσιες επενδύσεις (ΕΤΠΑ).

// Νέες κανονιστικές διατάξεις:

- κυβερνητικά διατάγματα (943/2001 και 1466/2001) που τροποποιούν το διάταγμα για την απασχόληση (ΕΤΠΑ).

- διάταγμα του Υπουργείου Παιδείας (933/2001): αρμοδιότητες του εθνικού συμβουλίου για την παιδεία και των περιφερειακών γραφείων στους τομείς της διαχείρισης, της παρακολούθησης και του λογιστικού ελέγχου των έργων που χρηματοδοτούνται από το Interreg και το ΕΚΤ.

S // Προσαρμογή των σουηδικών κανονιστικών διατάξεων και των μέτρων εφαρμογής που αφορούν τη διαχείριση των πόρων των Διαρθρωτικών Ταμείων και ειδικοί κανόνες που αφορούν το ΕΓΤΠΕ-Προσανατολισμού, το ΧΜΠΑ και το ΕΚΤ, με στόχο:

- την εφαρμογή της νέας κοινοτικής ρύθμισης για την περίοδο 2000-2006.

- τη διασαφήνιση και ενίσχυση των διατάξεων σε θέματα είσπραξης απαιτήσεων.

- μέτρα που επιτρέπουν τη διαχείριση των προγραμμάτων Interreg όπως συμφωνήθηκε με την Επιτροπή και τα άλλα κράτη μέλη.

5. συμπληρωματικα κειμενα σχετικα με την προστασια των κοινοτικων οικονομικων συμφεροντων

5.1. Ποια είναι η κατάσταση όσον αφορά την επικύρωση από τα κράτη μέλη της Σύμβασης της 26ης Ιουλίου 1995 σχετικά με την προστασία των κοινοτικών οικονομικών συμφερόντων και των πρωτοκόλλων της;

Κατάσταση των επικυρώσεων που κοινοποιήθηκαν στη γενική γραμματεία του Συμβουλίου της Ευρωπαϊκής Ένωσης μέχρι τις 21.06.2002

>ΘΕΣΗ ΠIΝΑΚΑ>

5.2. Έχει λάβει το κράτος μέλος, ενδεχομένως, μέτρα για την ενσωμάτωση της Σύμβασης και των πρωτοκόλλων της; (Αυτό αφορά τα μέτρα που ελήφθησαν μετά την έκδοση της ετήσιας έκθεσης 2000 τον Μάϊο του 2001)

Κράτος μέλος //

DK // Η Σύμβαση και τα πρωτόκολλά της ενσωματώθηκαν στο δίκαιο της Δανίας το 2000.

D // Υφίσταται νομοσχέδιο για την επικύρωση του δεύτερου πρωτοκόλλου της Σύμβασης, της 19ης Ιουνίου 1997. Για να τροποποιηθούν οι διατάξεις του εσωτερικού δικαίου για την ενσωμάτωση απαιτείται ειδικός εκτελεστικός νόμος ο οποίος επίσης συντάσσεται. Προβλέπεται η εισαγωγή συμπληρωματικής διάταξης στο άρθρο 261 του ποινικού κώδικα (για τη νομιμοποίηση παράνομων εσόδων, απόκρυψη παράνομων περιουσιακών στοιχείων) και η επέκταση του πεδίου εφαρμογής του άρθρου 30 του νόμου, ώστε να είναι δυνατή η επιβολή προστίμων σε νομικά πρόσωπα και σε ενώσεις.

EL // Ο νέος τελωνειακός κώδικας (νόμος 2960/01) λαμβάνει υπόψη τις διατάξεις της Σύμβασης του 1995 και των πρωτοκόλλων της.

IRL // Ο νόμος της 19ης Δεκεμβρίου 2001 για την ποινική δικαιοσύνη (κλοπές και απάτες), μέρος 6, ενσωματώνει τη Σύμβαση του 1995. Τίθεται σε ισχύ την 1η Αυγούστου 2002.

I // Οι διατάξεις του πρωτοκόλλου της Σύμβασης ΠΟΣ, που υπεγράφη στις 19.6.97 και αφορά την ευθύνη των νομικών προσώπων, τη δήμευση, τη νομιμοποίηση εσόδων από παράνομες δραστηριότητες και τη συνεργασία μεταξύ των κρατών μελών και της Επιτροπής για την προστασία των οικονομικών συμφερόντων των Ευρωπαϊκών Κοινοτήτων και την προστασία των προσωπικών δεδομένων σε σχέση με αυτά τα συμφέροντα, έχουν σε μεγάλο βαθμό ενσωματωθεί στο νομοθετικό διάταγμα αριθ. 231/01 που αφορά την ευθύνη των νομικών προσώπων για τα αδικήματα που απορρέουν, μεταξύ άλλων, από εγκλήματα δόλιας μη κατά προορισμό χρήσης ή καταχρηστικής είσπραξης κεφαλαίων και αισχροκέρδειας σε βάρος του κρατικού προϋπολογισμού.

Εξάλλου, το Υπουργείο Εργασίας έλαβε ορισμένα διοικητικά μέτρα όσον αφορά τους ελέγχους των συγχρηματοδοτούμενων από το ΕΚΤ δραστηριοτήτων.

L // Το περιεχόμενο της Σύμβασης και των επικυρωμένων πρωτοκόλλων της έχουν ενσωματωθεί σε νόμο της 30ης Μαρτίου 2001.

A // Η υποχρέωση ενσωμάτωσης αυτών των τεσσάρων νομοθετικών πράξεων της ΕΕ (συμπεριλαμβανομένου του δεύτερου πρωτοκόλλου) έχει ικανοποιηθεί από τις ισχύουσες διατάξεις και, με μία εξαίρεση (βλέπε κατωτέρω), μέσω της τροποποίησης του ποινικού κώδικα, ιδίως με τη βοήθεια:

- της θέσπισης της παράβασης της «καταχρηστικής λήψης ενίσχυσης».

- της επέκτασης του πεδίου των διατάξεων περί της δωροδοκίας υπαλλήλων στους κοινοτικούς υπαλλήλους και σε υπαλλήλους άλλων κρατών μελών.

- της διεύρυνσης του καταλόγου των παρεμβάσεων στον τομέα της νομιμοποίησης παράνομων εσόδων.

Ορισμένες τροποποιήσεις του νόμου για την καταστολή των οικονομικών εγκλημάτων και του νόμου για τις επιστροφές κατά την εξαγωγή που επήλθαν με το νόμο του 1998 για την τροποποίηση του φορολογικού συστήματος συμβάλλουν επίσης στην ενσωμάτωση των προαναφερόμενων νομοθετικών πράξεων.

Το μόνο μέτρο που δεν έχει ακόμη ενσωματωθεί είναι η θέσπιση της προβλεπόμενης στο δεύτερο πρωτόκολλο ευθύνης των νομικών προσώπων. Όσον αφορά την ενσωμάτωση αυτής της υποχρέωσης, το άρθρο 18, παράγραφος 2, του δεύτερου πρωτοκόλλου προβλέπει για την Αυστρία προθεσμία πέντε ετών, η οποία αρχίζει να ισχύει από την έκδοση της νομοθετικής πράξης.

P // Η Σύμβαση και τα πρωτόκολλά της εφαρμόζονται άμεσα, με την επιφύλαξη των νομοθετικών τροποποιήσεων στο εσωτερικό δίκαιο.

Σε αυτό το πλαίσιο, εκδόθηκε ο νόμος 108/2001 για την τροποποίηση του πορτογαλικού ποινικού κώδικα όσον αφορά τα αδικήματα της άσκησης επιρροής, της παθητικής δωροδοκίας για παράνομες πράξεις, παθητικής δωροδοκίας για νόμιμες πράξεις και, τέλος, την έννοια του υπαλλήλου.

Παράλληλα, στις 26 Νοεμβρίου 2001, δημοσιεύθηκε η απόφαση 163/2001 του Συμβουλίου Υπουργών, η οποία θεσπίζει ένα σύνολο μέτρων και κατευθυντήριων γραμμών για την καταπολέμηση της απάτης και της φοροδιαφυγής: πρόληψη, έλεγχοι, ενίσχυση της UCLEFA και των μέτρων καταπολέμησης του εγκλήματος, ενίσχυση του εξωτερικού ελέγχου και αυξημένη χρησιμοποίηση των συστημάτων πληροφόρησης (εθνικά και κοινοτικά έργα).

FIN // Ορισμένες τροποποιήσεις νομοθετικών διατάξεων που απαιτούνται από το δεύτερο πρωτόκολλο τέθηκαν σε εφαρμογή το 2001 (νόμος 369/2001 για την τροποποίηση του ποινικού κώδικα): επέκταση της ποινικής ευθύνης των νομικών προσώπων σε περιπτώσεις κατά τις οποίες το νομικό πρόσωπο ή η οντότητα έλαβε μέρος στη διάπραξη του εγκλήματος ή επέτρεψε τη διάπραξη του εγκλήματος.

// (Εland) Το τοπικό κοινοβούλιο εξέδωσε τη σύμφωνη γνώμη του για τη Σύμβαση του 1995, το 2001.

S // Οι νομοθετικές πράξεις που ενσωματώνουν τις διατάξεις του δεύτερου πρωτοκόλλου (1997) στο σουηδικό δίκαιο τέθηκαν σε ισχύ την 1η Ιανουαρίου 2002. Η απόπειρα, η προετοιμασία ή η συνομωσία για τη νομιμοποίηση παράνομων εσόδων ή σοβαρής δωροδοκίας έχουν κριθεί ως αξιόποινες πράξεις. Διευρύνθηκε το πεδίο των διατάξεων για τις αποφάσεις ξένων ποινικών δικαστηρίων: οι αποφάσεις ξένων ποινικών δικαστηρίων για πράξεις που καλύπτονται από το πρωτόκολλο μπορούν να εμποδίσουν την άσκηση δίωξης για την ίδια πράξη στη Σουηδία.

UK // Το Ηνωμένο Βασίλειο αναφέρει ότι οι περισσότερες διατάξεις της Σύμβασης και των πρωτοκόλλων της εμπεριέχονταν ήδη στο εθνικό δίκαιο πριν από την υπογραφή της Σύμβασης και των πρωτοκόλλων της. Το Μέρος 1 της νομοθετικής πράξης του 1993 για την ποινική δικαιοσύνη, που τέθηκε σε ισχύ την 1η Ιουνίου 1999, επέτρεψε στο Ηνωμένο Βασίλειο να επικυρώσει τη Σύμβαση. Με τις διατάξεις αυτές θεσπίστηκε η αρμοδιότητα που απαιτείται από την πρώτη περίπτωση της παραγράφου 1 του άρθρου 4 της Σύμβασης (απάτη που διαπράττεται στην επικράτεια του κράτους μέλους, περιλαμβανομένης της περίπτωσης κατά την οποία το οικονομικό όφελος αποκομίστηκε στο εσωτερικό της επικράτειας).

6. συντονισμος των υπηρεσιων που είναι υπευθυνες για την προστασια των οικονομικων συμφεροντων στο εσωτερικο κάθε κρατους μελους

Το σύστημα ελέγχου των οικονομικών της Κοινότητας, όσον αφορά τις δαπάνες και τα έσοδα, βασίζεται σε μεγάλο βαθμό στην πρωτογενή αρμοδιότητα των κρατών μελών, τα οποία διαχειρίζονται το 80% των κεφαλαίων. Στη διενέργεια αυτών των ελέγχων, οι οποίοι προβλέπονται από τους κανονισμούς για τους επιμέρους τομείς, συμμετέχει πληθώρα φορέων και υπαλλήλων στα διάφορα επίπεδα της δημόσιας διοίκησης (οργανισμοί πληρωμής, οργανισμοί διαχείρισης, κεντρικές και αποκεντρωμένες εθνικές υπηρεσίες, οργανισμοί τοπικής αυτοδιοίκησης).

Το σύνολο αυτών των ελέγχων συνθέτει το σύστημα της προστασίας των κοινοτικών οικονομικών συμφερόντων στον βαθμό που τα κράτη μέλη υποχρεούνται να εξασφαλίζουν για την υπεράσπιση των κοινοτικών συμφερόντων αποτελεσματική και ισοδύναμη προστασία με αυτή που παρέχουν στα δικά τους οικονομικά συμφέροντα.

Για να το πράξουν, ο σωστός συντονισμός ανάμεσα στους διάφορους φορείς που συμμετέχουν στη διενέργεια των ελέγχων σε όλα τα επίπεδα έχει καθοριστική σημασία.

Οι κανονισμοί για τους επιμέρους τομείς προβλέπουν ότι οι εθνικές διοικήσεις διενεργούν τους ονομαζόμενους ελέγχους κανονικότητας και ειδικότερους ελέγχους για την καταπολέμηση της απάτης. Οι πρώτοι έλεγχοι συνίστανται στον έλεγχο εγγράφων, σε ορισμένες περιπτώσεις αποκαλούνται «πρωτοβάθμιοι έλεγχοι», και αφορούν την καταλληλότητα των διαδικασιών και των κριτηρίων που καθορίζονται από τους κανονισμούς για τη χορήγηση των χρηματοδοτήσεων ή την παραχώρηση πλεονεκτημάτων (παραδείγματος χάρη, κυκλοφορία χωρίς την καταβολή δασμών).

Οι έλεγχοι της κανονικότητας περιλαμβάνουν επίσης εκ των υστέρων ελέγχους (παραδείγματος χάρη, μετά την καταβολή των κεφαλαίων) που έχουν στόχο να βεβαιωθεί ότι οι υπηρεσίες έχουν πράγματι παρασχεθεί, ότι τα έργα έχουν χρηματοδοτηθεί και ότι το σύστημα ελέγχου είναι αξιόπιστο.

Επιπλέον, ορισμένοι έλεγχοι διενεργούνται όταν διάφορες δημόσιες υπηρεσίες, ανάλογα με το κράτος μέλος, έχουν υπόνοιες για διάπραξη απάτης: τελωνειακές, αστυνομικές, οικονομικές υπηρεσίες, δικαστικές αρχές σε πιο προηγμένο στάδιο. Η οργάνωση των υπηρεσιών υπάγεται στην αποκλειστική αρμοδιότητα των κρατών μελών.

Μετά από αίτηση του Συμβουλίου, αφενός, και έκθεση του Ευρωπαϊκού Ελεγκτικού Συνεδρίου για τα Διαρθρωτικά Ταμεία [47], αφετέρου, παρέχονται πληροφορίες για τους μηχανισμούς οι οποίοι έχουν τεθεί σε εφαρμογή για τον συντονισμό των υπηρεσιών ελέγχου και έρευνας, οι οποίες διενεργούν αυτούς τους ελέγχους στο εσωτερικό των κρατών μελών.

[47] Ειδική έκθεση αριθ. 4/2001 για τον δημοσιονομικό έλεγχο στο ΕΓΤΠΕ, τμήμα «Εγγυήσεων» - εφαρμογή του ολοκληρωμένου συστήματος διαχείρισης και ελέγχου (SIGC), συνοδευόμενη από τις απαντήσεις της Επιτροπής.

Οι παρεχόμενες πληροφορίες κατανέμονται ανά τομέα ελέγχου, δηλαδή: για τους παραδοσιακούς ιδίους πόρους, για τις γεωργικές δαπάνες και για τις διαρθρωτικές δράσεις.

6.1. Ίδιοι πόροι: μηχανισμοί συντονισμού και συνεργασίας, ενδεχόμενα εμπόδια στο νομοθετικό ή κανονιστικό επίπεδο

Κράτος μέλος //

B // Οι έλεγχοι και οι έρευνες κατά της απάτης διενεργούνται από την ίδια διοικητική υπηρεσία (διοίκηση τελωνείων και ειδικών φόρων κατανάλωσης). Η υπηρεσία αυτή είναι επίσης αρμόδια για τη δίωξη των τελωνειακών παραβάσεων.

// Όσον αφορά την ανταλλαγή πληροφοριών με την αστυνομία, η κατάσταση έχει ως εξής:

- διεξάγονται διαπραγματεύσεις για τη σύναψη πρωτοκόλλων συμφωνίας.

- πέντε υπάλληλοι των οικονομικών υπηρεσιών έχουν τεθεί στη διάθεση της κεντρικής υπηρεσίας καταπολέμησης του εγκλήματος (ομοσπονδιακή αστυνομία), κατ` εφαρμογή του βασιλικού διατάγματος της 22ας Δεκεμβρίου 2000.

// Για την κοινοποίηση των περιπτώσεων απάτης στις δικαστικές αρχές, έχουν γίνει οι ακόλουθες ρυθμίσεις:

- επτά υπάλληλοι οικονομικών υπηρεσιών έχουν τεθεί στη διάθεση του Εισαγγελέα ή του Επιθεωρητή Εργασίας.

- οι οικονομικές υπηρεσίες είναι αρμόδιες για την είσπραξη του φόρου στο στάδιο της ανάκρισης, όταν από αυτήν συνάγονται ενδείξεις απάτης (νόμος της 18ης Απριλίου 1999).

- έχει συναφθεί συμφωνία συνεργασίας ανάμεσα στις δικαστικές και οικονομικές υπηρεσίες του Βελγίου.

DK // Γενικές παρατηρήσεις όσον αφορά τον συντονισμό μεταξύ των υπηρεσιών για την επίπτωση του νέου νόμου περί προστασίας των δεδομένων:

Όσον αφορά την κοινοποίηση, εκ μέρους των διοικητικών υπηρεσιών, των περιπτώσεων απάτης στις δικαστικές αρχές, διενεργούνται έλεγχοι σύμφωνα με την ανακοίνωση αριθ. 4/1998 του Εισαγγελέα. Η ανακοίνωση αυτή θεσπίζει επίσης τις διαδικασίες για την ενημέρωση της διοικητικής αρχής για το αποτέλεσμα των ελέγχων.

// Όσον αφορά την εφαρμογή του νόμου της 31ης Μαΐου 2000 σχετικά με την προστασία των προσωπικών δεδομένων στα μέτρα ελέγχου, οι σχετικές νομοθετικές και διοικητικές προσαρμογές βρίσκονται καθ' οδόν

// Επιτροπή που έχει συσταθεί για θέματα τα οποία συνδέονται με την οικονομική εγκληματικότητα και την εγκληματικότητα στον τομέα της πληροφορικής («Επιτροπή παραβάσεων») ανέλαβε, υπό τη διεύθυνση του Υπουργείου Δικαιοσύνης, ένα έργο μεγάλης εμβέλειας για την επανεξέταση των ποινικών διατάξεων που εφαρμόζονται για τις διάφορες μορφές οικονομικής εγκληματικότητας.

Η επιτροπή για την οικονομική εγκληματικότητα αποτελεί διυπουργικό όργανο υπό τη διεύθυνση της τελωνειακής και φορολογικής διοίκησης και έχει στόχο την καταπολέμηση της οικονομικής εγκληματικότητας σε βάρος του κοινού συμφέροντος. Η επιτροπή αυτή προσδίδει την ίδια προτεραιότητα και στην καταπολέμηση της οικονομικής εγκληματικότητας σε βάρος των κοινοτικών πόρων όπως και στην εγκληματικότητα σε βάρος των εθνικών πόρων και δαπανών.

D // Στον τομέα των παραδοσιακών ιδίων πόρων, η διαδικασία συντονισμού των εξωτερικών/τελωνειακών ελέγχων και των μέτρων φορολογικού ελέγχου/ τελωνειακής επιτήρησης στις επιχειρήσεις που διαθέτουν εγκαταστάσεις σε περισσότερες της μιας περιοχές οι οποίες υπάγονται στην αρμοδιότητα ενός κεντρικού τελωνείου διέπεται από τις παραγράφους 59 έως 64 της υπηρεσιακής εντολής DA-AO. Οι κανόνες για το περιεχόμενο των ανταλλαγών δεδομένων περιλαμβάνουν: τους νόμους για την προστασία των δεδομένων του ομοσπονδιακού κράτους και των ομόσπονδων κρατών, τους προϋπολογισμούς του ομοσπονδιακού κράτους και των ομόσπονδων κρατών, το νόμο για τις επιχορηγήσεις, το άρθρο 15 του τελωνειακού κώδικα, το άρθρο 30 του φορολογικού κώδικα (επαγγελματικό απόρρητο) και τον ποινικό κώδικα.

EL // Οι ελληνικές αρχές δεν διαπίστωσαν την ύπαρξη σοβαρών επικαλύψεων, εφόσον η τελωνειακή διοίκηση είναι αυτή που διαχειρίζεται ζητήματα κυρώσεων και είσπραξης απαιτήσεων, ακόμη και στην περίπτωση κατά την οποία η καταγγελία έχει υποβληθεί από άλλη υπηρεσία (ΣΔΟΕ, Αστυνομία, λιμενοφυλακή).

E // Ο κρατικός οργανισμός της φορολογικής διοίκησης (AEAT) έχει δημιουργήσει τρεις μηχανισμούς συντονισμού, που βασίζονται στα επιμέρους σχέδια υλοποίησης του Γενικού Σχεδίου δημοσιονομικού ελέγχου (2001):

- συντονισμός των δραστηριοτήτων που αφορούν τους υποβαλλόμενους σε ελέγχους φορολογούμενους.

- βελτίωση του συστήματος ανταλλαγής πληροφοριών.

- ειδικός συντονισμός ανάμεσα στην υπηρεσία είσπραξης και στην υπηρεσία τελωνείων και ειδικών φόρων κατανάλωσης.

// Το ειδικό πρόγραμμα ποιότητας του κρατικού οργανισμού της φορολογικής διοίκησης (AEAT) για το 2001 προβλέπει τα ακόλουθα μέτρα:

- μέτρα που αποσκοπούν στη βελτίωση του διυπηρεσιακού συντονισμού για την καταπολέμηση της απάτης: διαβίβαση πληροφοριακών δελτίων στους οργανισμούς είσπραξης, δραστηριότητες συντονισμένου ελέγχου, έρευνες για τον προσδιορισμό του αριθμού και της σημασίας των προληπτικών μέτρων (δικαστικών και άλλων) κατά της απάτης.

- συνεργασία ανάμεσα στις υπηρεσίες τελωνείων και ειδικών φόρων κατανάλωσης και σε άλλες δημόσιες υπηρεσίες για την καταπολέμηση της απάτης (τοπικές ενώσεις, κοινότητες και αυτόνομες πόλεις).

- εσωτερικός συντονισμός της διοίκησης των τελωνείων: δραστηριότητες διαπεριφερειακής έρευνας.

F // Όλοι οι έλεγχοι και οι διοικητικές έρευνες στον εν λόγω τομέα διενεργούνται από την DGDDI, γεγονός που δεν απαιτεί τον συντονισμό με άλλες δημόσιες υπηρεσίες, αλλά αποκλειστικά εσωτερικό συντονισμό.

// Η γαλλική τελωνειακή διοίκηση, που διαθέτει ειδική εξουσία για την εφαρμογή των φορολογικών κυρώσεων, έχει τη δυνατότητα να προσφεύγει στις δικαστικές αρχές και να ασκεί διώξεις για τις διαπιστούμενες παραβάσεις, υποβάλλοντας μήνυση στον Εισαγγελέα ή με άμεση κλήτευση ενώπιον ποινικού δικαστηρίου.

// Η πρόσφατη εξουσιοδότηση των τελωνειακών υπαλλήλων να διενεργούν δικαστικές έρευνες εκτιμάται ότι θα ενισχύσει τον συντονισμό με τις δικαστικές αρχές σε οικονομικές και χρηματοοικονομικές υποθέσεις.

Εξάλλου, ο εθνικός τελωνειακός κώδικας υποχρεώνει τις δικαστικές αρχές να ενημερώνουν την τελωνειακή διοίκηση για κάθε περιστατικό που ενδέχεται να συνιστά τελωνειακή παράβαση.

IRL // Έχουν τεθεί σε λειτουργία σύνθετα συστήματα για τη διενέργεια των παραδοσιακών ελέγχων, των ερευνών κατά της απάτης και των οριζόντιων και πολυτομεακών δραστηριοτήτων συντονισμού: σύστημα ηλεκτρονικής επεξεργασίας των δεδομένων (AEP), ομάδες τελωνειακού ελέγχου, γραφείο ερευνών (IB), ομάδες καταπολέμησης της διαφυγής δασμών και ειδικών φόρων κατανάλωσης και εθνική μονάδα πληροφοριών για τελωνειακά θέματα (CNFIU).

// Αναδιοργάνωση της υπηρεσίας των ορκωτών ελεγκτών (Μάρτιος 2002), η οποία περιλαμβάνει την εθνική τελωνειακή υπηρεσία, δημιούργησε μια υπηρεσία διώξεων, που είναι υπεύθυνη για τον συντονισμό των ποινικών διώξεων για όλες τις υποθέσεις φοροδιαφυγής, περιλαμβανομένων των τελωνειακών θεμάτων.

I // Εξασφαλίζεται ο συντονισμός ανάμεσα στις αρμόδιες υπηρεσίες (τελωνεία και Guardia di Finanza), σε εθνικό επίπεδο, μέσω νομοθετικών διατάξεων και, σε τοπικό επίπεδο, μέσω υπηρεσιακών οδηγιών που εκδίδονται από τον διοικητή της τελωνειακής υπηρεσίας και από τον περιφερειακό διοικητή της Guardia di Finanza.

Γενικά, όταν ο οργανισμός ελέγχου διαπιστώνει μια παρατυπία, αποστέλλει ταυτόχρονα αντίγραφο του πρακτικού στον Διατάκτη, για την είσπραξη των αχρεωστήτως καταβληθέντων ποσών και για την επιβολή διοικητικών κυρώσεων, και ένα αντίγραφο στη δικαστική υπηρεσία, σε περίπτωση υπόνοιας διάπραξης εγκλήματος.

Στις περισσότερες περιπτώσεις, η διοικητική υπηρεσία οφείλει να περιμένει την ολοκλήρωση των ποινικών διαδικασιών πριν να ασκήσει αστική αξίωση. Η νομική βάση για τις ενέργειες είσπραξης απαιτήσεων είναι είτε μια δικαστική εντολή (για τις ποινικές παραβάσεις), είτε διοικητική εντολή, για την επιβολή κυρώσεων και για το κλείσιμο της διαδικασίας.

NL // Το κέντρο τελωνειακής πληροφόρησης (DIC) οργανώνει συνεδρίαση επιχειρησιακού συντονισμού μία φορά τον μήνα, με τη συμμετοχή όλων των υπηρεσιών οι οποίες εμπλέκονται στον έλεγχο και, ενδεχομένως, στις έρευνες για τους παραδοσιακούς ίδιους πόρους, δηλαδή: η διοίκηση των τελωνείων, οι υπηρεσίες πληροφόρησης και φορολογικών ερευνών και οικονομικού ελέγχου (FIOD-ECD) και η γενική επιθεώρηση του Υπουργείου Γεωργίας (AID).

Στις συνεδριάσεις αυτές συζητούνται οι παρατυπίες και καθορίζονται οι αρμοδιότητες των διαφόρων εμπλεκόμενων υπηρεσιών.

// Πραγματοποιούνται επίσης τακτικές διαβουλεύσεις ανάμεσα στο Υπουργείο Οικονομικών και το Υπουργείο Γεωργίας (LNV). Έχει ορισθεί ειδικός εισαγγελέας για τον συντονισμό των ποινικών ερευνών σε εθνικό επίπεδο καθώς και για ζητήματα που αφορούν τις ποινικές διώξεις. Πραγματοποιούνται τακτικές ανταλλαγές απόψεων με τις διάφορες υπηρεσίες που συμμετέχουν στις ποινικές διώξεις.

// Ο γενικός διευθυντής της φορολογικής διοίκησης και το σώμα των γενικών εισαγγελέων συμφώνησαν ως προς τις κατευθυντήριες γραμμές αναφορικά με την κοινοποίηση, την αντιμετώπιση και τη δίωξη των φορολογικών και τελωνειακών παραβάσεων (κατευθυντήριες γραμμές «ATV»). Με τη βοήθεια ειδικών δεικτών, οι τελωνειακές αρχές εξετάζουν τακτικά το ζήτημα της αντιμετώπισης υπονοιών εγκληματικών περιστατικών, αφενός με τις υπηρεσίες πληροφοριών και φορολογικών ερευνών και οικονομικού ελέγχου (FIOD-ECD) και, αφετέρου, με την υπηρεσία του δημόσιου κατήγορου. Η ρύθμιση αυτή αξιολογείται κάθε έτος.

// Δεν έχει εντοπισθεί κανένα εμπόδιο όσον αφορά τον συντονισμό ανάμεσα στις υπηρεσίες που διενεργούν τους ελέγχους των παραδοσιακών ιδίων πόρων. Οι κατευθυντήριες γραμμές της φορολογικής υπηρεσίας (VIV) προβλέπουν επαρκείς δυνατότητες ανταλλαγής πληροφοριών, τόσο στο στάδιο του ελέγχου όσο και στο στάδιο της έρευνας. Εντούτοις, όταν διενεργούνται έρευνες σε ποινικές υποθέσεις, αυτός που καθορίζει τον τρόπο κοινοποίησης των πληροφοριών είναι ο εισαγγελέας που ασχολείται με την υπόθεση.

A // Η τελωνειακή διοίκηση χρησιμοποιεί, για την κοινοποίηση παρατυπιών, τυποποιημένο ηλεκτρονικό δελτίο.

// Για τις διαπιστούμενες παρατυπίες πραγματοποιούνται αναλύσεις κινδύνου, τόσο βάσει του κανονισμού αριθ. 386/90 όσο και του κανονισμού αριθ. 4045/89.

P // Το διάταγμα περί δημιουργίας της γενικής φορολογικής διοίκησης (AGT) προβλέπει υπηρεσία εσωτερικού ελέγχου και μια κοινή φορολογική υπηρεσία που έχει ως αποστολή την εκτέλεση των μέτρων επιθεώρησης και διαχειριστικού ελέγχου για να εξασφαλιστούν ο έλεγχος της τήρησης των καθορισθέντων στόχων και η λήψη των απαιτούμενων διορθωτικών μέτρων.

// Επιπλέον, η τελωνειακή υπηρεσία (DGAIEC) εξασφαλίζει τη διαπίστωση, την είσπραξη και τη λογιστική καταχώρηση των εισαγωγικών δασμών, τη διαχείριση του συστήματος εκκαθάρισης των κοινοτικών ιδίων πόρων που υπάγονται στην αρμοδιότητα αυτής της γενικής διεύθυνσης, και ειδικότερα της διεύθυνσης των υπηρεσιών εθνικών εσόδων και των κοινοτικών ιδίων πόρων.

// Οι υπόνοιες απάτης σε αυτούς τους τρεις τομείς (ίδιοι πόροι, ΕΓΤΠΕ-Εγγυήσεων και Διαρθρωτικά Ταμεία και Ταμείο Συνοχής) κοινοποιούνται από τον οργανισμό ελέγχου στον δημόσιο κατήγορο.

Στη συνέχεια, κοινοποιούνται, μαζί με την έκθεση ελέγχου, στην αρμόδια οικονομική υπηρεσία / αρχή πληρωμής / οργανισμό πληρωμής, όχι μόνο για την πλαισίωση της διαδικασίας από ποινική άποψη, αλλά και από διοικητική άποψη, για την ανάκτηση των ενισχύσεων, διαδικασία η οποία ακολουθείται ανεξάρτητα από το αν έχει ολοκληρωθεί ή μη η ποινική διαδικασία.

Οι δικαστικές αρχές και οι διοικητικές αρχές είναι υποχρεωμένες να αλληλοενημερώνονται για τις υφιστάμενες διαδικασίες, εξασφαλίζοντας σωστή συνεργασία μεταξύ τους.

Στον τομέα αυτών των εγκλημάτων, οι δικαστικές αρχές ή αστυνομικές αρχές άλλων χωρών έχουν τη δυνατότητα να μετακινούνται (αφού πρώτα λάβουν την έγκριση του Υπουργείου Δικαιοσύνης) στην επικράτεια της χώρας, για να συμμετάσχουν σε ανακρίσεις για αξιόποινες πράξεις, με στόχο τη δημιουργία ομάδων για την από κοινού διενέργεια ανακρίσεων.

FIN // Γενικό μέτρο:

Το πρόγραμμα καταπολέμησης της απάτης στον τομέα της οικονομικής και χρηματοοικονομικής εγκληματικότητας συνεχίστηκε να εφαρμόζεται το 2001. Η κυβέρνηση έλαβε αρχική απόφαση να θέσει σε εφαρμογή ένα νέο πρόγραμμα για την περίοδο 2002-2005.

Το 2001, το Υπουργείο Οικονομικών έθεσε σε εφαρμογή σχέδιο για την ανάπτυξη του ελέγχου των δραστηριοτήτων της δημόσιας διοίκησης (VIRKE).

Τελωνεία:

Η τελωνειακή διοίκηση χρησιμοποιεί διάφορα συστήματα ανταλλαγής πληροφοριών. Έχει καταρτίσει σχέδιο έρευνας για τη διοικητική και δικαστική συνεργασία στον τομέα της τελωνειακής εγκληματικότητας.

S // Η τελωνειακή διοίκηση και ο εισαγγελέας συμφώνησαν για τις μεθόδους αντιμετώπισης των περιπτώσεων επιβολής χρηματικών προστίμων στον τελωνειακό τομέα (νόμοι 2000: 1225 και 2000: 1281).

Εξάλλου, η τελωνειακή διοίκηση συμμετέχει και σε περιφερειακές ομάδες συνεργασίας (SABEM) και εθνικές ομάδες (οικονομικό συμβούλιο) στις οποίες συμμετέχουν, μεταξύ άλλων, και εκπρόσωποι των αστυνομικών, οικονομικών και δικαστικών αρχών, του συμβουλίου οικονομικών εγκλημάτων, της υπηρεσίας επιτήρησης της οικονομικής εγκληματικότητας, του γραφείου εμπορικών σημάτων και της υπηρεσίας κοινωνικής ασφάλειας.

Η τελωνειακή διοίκηση συνεργάζεται επίσης με την Εθνική Τράπεζα και έχει δικαίωμα πρόσβασης στο μητρώο παραβάσεων της αστυνομίας.

// Γενικό μέτρο: Από τον Μάρτιο του 2001, η προστασία των κοινοτικών οικονομικών συμφερόντων και οι σχέσεις με την OLAF συντονίζονται από ένα γραφείο αρμόδιο για οικονομικά εγκλήματα και ένα συμβούλιο για την απάτη σε κοινοτικό επίπεδο (βλέπε σημείο 4.1).

UK // Η διαχείριση της επικοινωνίας ανάμεσα στην υπηρεσία τελωνειακού ελέγχου και τους ελεγκτές ασκείται από μία μόνο υπηρεσία επαφής, στο εσωτερικό της τελωνειακής διοίκησης. Αυτή η υπηρεσία επαφής συντονίζει επίσης την επικοινωνία με τους εξωτερικούς οργανισμούς.

// Πραγματοποιούνται τακτικές συνεδριάσεις στις οποίες συμμετέχουν τελωνειακοί ελεγκτές και ο οργανισμός γεωργικών πληρωμών (RPA). Εκτιμάται ότι το 2002 θα ολοκληρωθούν οι συζητήσεις για μια αναθεωρημένη διοικητική συμφωνία.

6.2. Γεωργικές δαπάνες: μηχανισμοί συντονισμού και συνεργασίας, ενδεχόμενα εμπόδια στο νομοθετικό ή κανονιστικό επίπεδο

Κράτος μέλος //

B // Στον τομέα των επιχειρησιακών προγραμμάτων για τα οπωροκηπευτικά, η βελγική υπηρεσία παρεμβάσεων και επιστροφών (BIRB) υπέγραψε πρωτόκολλα συνεργασίας με την τελωνειακή διοίκηση και την περιφέρεια της Βαλλονίας.

// Για να εξασφαλιστεί η συνέχεια της διαχείρισης και των ελέγχων, όσον αφορά τη σταδιακή ανάθεση της εφαρμογής της κοινής γεωργικής πολιτικής στις περιφέρειες, ο οργανισμός πληρωμής συνεδριάζει τακτικά με τις υπηρεσίες ελέγχου.

// Στον τομέα των γεωργικών δαπανών γενικά, έχουν συσταθεί διάφορα όργανα συντονισμού: διατομεακή μονάδα καταπολέμησης της απάτης στον τομέα του κρέατος (MVC), διυπηρεσιακή μονάδα πρόληψης, διυπηρεσιακή επιτροπή για τον συντονισμό της καταπολέμησης της απάτης στους οικονομικούς τομείς και για την εφαρμογή του κανονισμού (ΕΚ) 595/91.

// Η βελγική υπηρεσία παρεμβάσεων και επιστροφών (BIRB) διαβιβάζει κάθε μήνα στο τελωνείο κατάλογο οφειλετών, κατ` εφαρμογή των κανονισμών (ΕΚ) 3665/87 και 800/1999.

// Ετοιμάζεται προσαρμογή του νόμου σχετικά με την προστασία των δεδομένων προσωπικού χαρακτήρα (8 Δεκεμβρίου 1992).

// Μηχανισμοί συντονισμού ανάμεσα στην τελωνειακή διοίκηση και τις υπηρεσίες πρωτοβάθμιου ελέγχου:

- Η μονάδα συντονισμού της κεντρικής διοίκησης των τελωνείων και ειδικών φόρων κατανάλωσης ενημερώνεται κάθε τρεις μήνες από τις υπηρεσίες πρωτοβάθμιου ελέγχου και τους οργανισμούς πληρωμών για όλες τις διαπιστώσεις παραβάσεων ή παρατυπιών που κοινοποιούνται σε αυτούς τους οργανισμούς, περιλαμβανομένων των παραβάσεων ή/και παρατυπιών για ποσά κατώτερα των 4.000 ευρώ. Οι κοινοποιήσεις αυτές επιτρέπουν στη διοίκηση των τελωνείων να πραγματοποιεί ετήσια ανάλυση κινδύνων, βάσει του κανονισμού (ΕΚ) 4045/89.

- Αντιστρόφως, η μονάδα συντονισμού κοινοποιεί στους οργανισμούς πρωτοβάθμιου ελέγχου και στους οργανισμούς πληρωμών τις περιπτώσεις παράβασης ή/και παρατυπιών που διαπιστώνονται εκ των υστέρων και οι οποίες ενδέχεται να έχουν επίπτωση στους πρωτοβάθμιους ελέγχους.

// Οι περιπτώσεις υπόνοιας απάτης ή παρατυπιών συζητούνται επίσης στα ακόλουθα διυπουργικά και διυπηρεσιακά όργανα συντονισμού: διυπηρεσιακή μονάδα πρόληψης (CIP), διυπουργική οικονομική επιτροπή (CEI) και διυπηρεσιακή επιτροπή για τον συντονισμό της καταπολέμησης της απάτης στους οικονομικούς τομείς, κατ` εφαρμογή του κανονισμού (ΕΚ) 595/91 (CICF).

DK // Γενικές παρατηρήσεις που αφορούν τον συντονισμό ανάμεσα στις υπηρεσίες και την επίπτωση του νόμου για την προστασία των δεδομένων: βλέπε σημείο 6.1. ανωτέρω.

// Η διεύθυνση τροφίμων, αλιείας και βιομηχανίας τροφίμων (ο «οργανισμός πληρωμών») έχει συνάψει συμφωνίες με τις αρχές στις οποίες ανέθεσε αποστολές ελέγχου. Οι συμφωνίες αυτές καθορίζουν τις κατευθυντήριες γραμμές γενικού προσανατολισμού που αφορούν τα καθήκοντα των αρχών, ιδίως σύμφωνα με τις απαιτήσεις του κανονισμού (ΕΚ) 1663/95. Οι συμφωνίες αυτές επαναξιολογούνται κάθε έτος.

Τακτικές συναντήσεις ανάμεσα στις αρμόδιες υπηρεσίες εξασφαλίζουν την ποιότητα της συνεργασίας στον τομέα του ελέγχου και τις ενδεχόμενες επιβαλλόμενες προσαρμογές.

D // Στον τομέα του ΕΓΤΠΕ-Εγγυήσεων, οι υπηρεσίες ελέγχου διέπονται από τις διατάξεις της παραγράφου 12 της υπηρεσιακής εντολής DA-AwiMO και από το σημείο 5.2 του οδηγού για τους ελέγχους.

Για τη διενέργεια των ελέγχων οι οποίοι προβλέπονται από τον κανονισμό (ΕΟΚ) αριθ. 4045/89, έχουν δοθεί ειδικές οδηγίες οι οποίες:

- διέπουν λεπτομερώς την ανταλλαγή πληροφοριών ανάμεσα στην υπηρεσία ελέγχου της τελωνειακής διοίκησης και τις άλλες υπηρεσίες / δημόσιες διοικήσεις.

- αποτελούν μέρος του λογισμικού ελέγχου «PROFIT», που χρησιμοποιείται ευρύτατα από τις αρχές του 2000 για τους εκ των υστέρων ελέγχους στον τομέα των επιστροφών κατά την εξαγωγή, στο εσωτερικό της υπηρεσίας ελέγχου της τελωνειακής διοίκησης.

- διέπουν την κοινοποίηση των εκθέσεων που συντάσσονται στο πλαίσιο των εκ των υστέρων ελέγχων καθώς και άλλων πληροφοριών. Έτσι, εκτός από τις αρμόδιες διοικητικές αρχές, η αρχή πληρωμής (όπως και σε άλλα κράτη μέλη) η ZKA (υπηρεσία καταστολής των τελωνειακών παραβάσεων) ή η κεντρική υπηρεσία ανάλυσης κινδύνου λαμβάνουν και αυτές, κατ` αρχήν, αντίτυπο των εκθέσεων.

// Στο εσωτερικό της αρχής πληρωμής της ΕΕ (κεντρικό τελωνείο Αμβούργου-Jonas), για τον συντονισμό της καταπολέμησης της απάτης πραγματοποιείται επεξεργασία των αιτήσεων και των φακέλων σύμφωνα με τους καθορισμένους κανόνες. επιπλέον, οι δραστηριότητές της υπόκεινται στον συνεχή έλεγχο της υπηρεσίας εσωτερικού ελέγχου και του οργανισμού πιστοποίησης (έλεγχος της νομιμότητας των πληρωμών και της εφαρμογής των κανόνων σε θέματα είσπραξης απαιτήσεων και κυρώσεων).

// Η αρχή πληρωμής και η κεντρική υπηρεσία ανάλυσης κινδύνου της τελωνειακής διοίκησης (ZORA) κοινοποιούν επίσης πληροφορίες όσον αφορά τον βαθμό κινδύνου στις υπηρεσίες που είναι αρμόδιες για τη διενέργεια των ελέγχων και των ερευνών. Οι υπηρεσίες αυτές οφείλουν, στο πλαίσιο τακτικού συντονισμού με την αρχή πληρωμής (είσπραξη) και την ZORA (προληπτικά μέτρα κατά της απάτης) να κοινοποιούν τα αποτελέσματα των εργασιών τους.

Οι υπηρεσίες ελέγχου και ερευνών και η ZORA έχουν πρόσβαση στα δεδομένα του κεντρικού μηχανογραφημένου συστήματος AIDA και της αρχής πληρωμής.

// Δεν πραγματοποιείται, κατ` αρχήν, απευθείας ανταλλαγή πληροφοριών ανάμεσα στην αρχή πληρωμής / ZORA και τις αστυνομικές και δικαστικές αρχές. Εντούτοις, οι πληροφορίες και οι φάκελοι κοινοποιούνται, στο πλαίσιο των ισχυουσών διατάξεων της ποινικής δικονομίας.

// Στο πλαίσιο της συντονιστικής του αρμοδιότητας, το ομοσπονδιακό υπουργείο προστασίας των καταναλωτών, τροφίμων και γεωργίας οργανώνει τακτικές συνεδριάσεις με τις αρχές των ομόσπονδων κρατών, έτσι ώστε να εξασφαλιστεί η όσο το δυνατό μεγαλύτερη ενσωμάτωση του ευρωπαϊκού δικαίου από τα ομόσπονδα κράτη και, στον βαθμό που τις αφορά, από τους οργανισμούς του ομοσπονδιακού κράτους.

// Υπήρξε στενός συντονισμός για να τεθεί σε πλήρη λειτουργία ηλεκτρονική βάση δεδομένων στο πλαίσιο του συστήματος HIT και για να εξασφαλιστεί η εφαρμογή του συστήματος. Υπήρξαν διοικητικές συμφωνίες ανάμεσα στις αρχές πληρωμών / πιστοποίησης και τις υπηρεσίες εσωτερικού ελέγχου.

// Απαιτούνται προσαρμογές σε νομοθετικό ή κανονιστικό επίπεδο για την εφαρμογή των νόμων για την προστασία των δεδομένων του ομοσπονδιακού κράτους και των ομόσπονδων κρατών, των προϋπολογισμών του ομοσπονδιακού κράτους και